**МОДЕЛ СТАТУТА ГРАДА**

            На основу члана 11, члана 32. тачка 1) и члана 66. Закона о локалној самоуправи („Службени гласник Републике Србије“, број 129/07, 83/14 - др. закон, 101/16 – др. закон и 47/2018) и члана \_\_\_\_\_\_\_\_\_\_\_ Статута града\_\_\_\_\_\_\_\_\_\_\_ („Службени лист града \_\_\_\_\_\_“, број \_\_\_\_\_\_\_\_\_), Скупштина града\_\_\_\_\_\_\_\_\_\_\_\_\_\_\_, на седници одржаној \_\_\_\_\_\_\_\_\_\_\_\_\_\_\_\_\_ године, по прибављеном мишљењу Министарства за државну управу и локалну самоуправу број \_\_\_\_ од \_\_\_\_\_[[1]](#footnote-1),  д о н е л а   ј е

         **С  Т  А  Т  У  Т**

**ГРАДА**   \_\_\_\_\_\_\_\_\_\_\_\_\_\_\_\_\_\_\_\_\_

**I.  ОСНОВНЕ ОДРЕДБЕ**

**Предмет уређивања**

Члан 1.

            Овим статутом, у складу са законом, уређују се нарочито: права и дужности града\_\_\_\_\_\_\_\_\_(у даљем   тексту: Град) и начин њиховог остваривања, број одборника Скупштине града\_\_\_\_\_\_\_\_\_\_\_(у даљем тексту: Скупштина града), организација и рад органа и служби, начин управљања грађана пословима из надлежности Града, услови за остваривање облика непосредне самоуправе, спровођење поступка јавне расправе приликом припреме општих аката утврђених овим статутом, оснивање, начин избора органа и рад месне заједницеи других облика месне самоуправе, услови и облици остваривања сарадње и удруживања Града, заштита локалне самоуправеи друга питања од значаја за Град.

***Напомена:*** *за градове са мултиетничким саставом становништва, предвидети да се статутом уређује и службена употреба језика и писама националних мањина у складу са законом.*

Сви појмови у овом статуту употребљени у граматичком мушком роду подразумевају мушки и женски природни род.

**Положај Града**

Члан 2.

            Град је територијална јединица у којој грађани остварују право на локалну самоуправу у складу са Уставом, законом и овим статутом.

            Грађани који имају бирачко право и пребивалиште на територији Града, управљају пословима Града у складу са законом и овим статутом.

            Грађани учествују у остваривању локалне самоуправе путем грађанске иницијативе, збора грађана, референдума, других облика учешћа грађана у обављању послова Града и преко својих одборника у Скупштини Града, у складу са Уставом, законом и овим статутом.

**Територија**

Члан  3.

            Територију Града, утврђену  законом, чине насељена места, односно подручја катастарских општина које улазе у њен састав, и то:

насељено место                                                   катастарска општина

**Својство правног лица**

Члан 4.

            Град има својство правног лица.

            Седиште Града је у насељеном месту\_\_\_\_\_\_\_\_\_\_\_\_\_\_\_\_\_\_\_\_\_\_\_, улица

\_\_\_\_\_\_\_\_\_\_\_\_\_\_.

 Град има своју званичну интернет презентацију на адреси www.\_\_\_\_\_\_\_\_\_\_\_\_\_\_

**Печат**

Члан 5.

Органи Града имају печат.

Печат је округлог облика са исписаним текстом: Република Србија, град \_\_\_\_\_\_\_\_\_\_\_\_\_\_, назив и седиште органа исписан на српском језику и ћириличким писмом и грбом Републике Србије у средини.

***Напомена:*** *У градовима на територији АП Војводине, печат садржи и назив Аутономне покрајине, а текст печата се исписује и на језику и писму националне мањине који је у службеној употреби на територији Града. Сагласност на изглед и садржину печата даје надлежни орган АП Војводина.*

*У градовима са мултиетничким саставом становништва, у којима је у службеној употреби и језик и писмо националне мањине, текст печата се исписује и на језику и писму дотичне националне мањине. Сагласност на изглед и садржину печата даје министарство надлежно за послове управе.*

**Језик и писмо**

Члан  6.

            На територији Града у службеној употреби је српски језик и ћириличко писмо.

***Напомена:*** *У градовима са мултиетничким саставом становништва, члан 6. треба да гласи:*

 *„На територији Града у службеној употреби је српски језик и ћириличко писмо и ....(навести језик и писмо националне мањине)*

*У градовима са насељеним местима у којима припадници једне националне мањине чине најмање 15% од укупног броја становника на територији насељеног места према резултатима последњег пописа становништва, и када језик те националне мањине није у службеној употреби, додати став 2. који може да гласи:*

*„У насељеним местима ...(одредити насељена места[[2]](#footnote-2)).... имена органа који врше јавна овлашћења, назив Града, насељених места, тргова и улица и други топоними, исписују се и на језику и писму .....(навести дотичну националну мањину чији језик није у службеној употреби у Граду)“.*

**Симболи Града**

Члан 7.

Град има грб и заставу.

Грб Града \_\_\_\_\_\_\_\_\_\_.

Застава Града је \_\_\_\_\_\_\_\_\_\_\_.

Употреба грба и заставе Града ближе се уређује посебном одлуком Скупштине Града.

**Употреба симбола Града**

Члан 8.

Застава и грб Града могу се истицати само уз државне симболе.

         У службеним просторијама органа Града истичу се само државни симболи и грб и застава Града.

***Напомена:*** *У градовима на територији АП Војводине, став 2. треба да гласи:*

*„У службеним просторијама органа Града истичу се државни симболи, симболи АПВ, грб и застава Града, као и потврђени симболи националних мањина чији је језик у службеној употреби на територији Града.“*

*У градовима са мултиетничким саставом становништва, став 2. треба да гласи:*

*„У службеним просторијама органа Града истичу се државни симболи, грб и застава Града, као и потврђени[[3]](#footnote-3) симболи националних мањина чији је језик у службеној употреби на територији Града.“*

**Празник Града**

Члан 9.

Град има празник.

Празник Града утврђује се посебном одлуком[[4]](#footnote-4) коју доноси Скупштина Града уз претходну сагласност министарства надлежног за послове локалне самоуправе.

***Напомена****: у градовима на територији АП Војводина, став 2. треба да гласи:*

*„Празник Града утврђује се посебном одлуком коју доноси Скупштина града уз претходну сагласност покрајинског органа надлежног за послове локалне самоуправе.“*

**Награде и јавна признања**

Члан  10.

Град уста­но­вља­ва на­гра­де и дру­га јав­на при­зна­ња ор­га­ни­за­ци­ја­ма и гра­ђа­ни­ма за зна­чај­на оства­ре­ња у привреди, на­у­ци, умет­но­сти, спорту и дру­гим дру­штве­ним обла­сти­ма.

Град додељује зва­ње „по­ча­сни гра­ђа­ни­н“ особи чији су рад и достигнућа од посебног значаја за Град.

Скупштина Града одлучује о додељивању звања „почасни грађанин“ уз претходну сагласност министарства надлежног за послове локалне самоуправе.

Награде и друга јавна признања и звање „почасни грађанин“ додељују се поводом празника Града.

Вр­сте на­гра­да и дру­гих јав­них при­зна­ња, поступак, усло­ви и критеријуми за до­де­љи­ва­ње јавних признања и звања „почасни грађанин“ уређују се по­себ­ном од­лу­ком.

**Утврђивање назива**

 **делова насељених места**

Члан  11.

Град утврђује називе улица, тргова, градских четврти, заселака и других делова насељених места на својој територији посебном одлуком, уз претходну сагласност министарства надлежног за послове локалне самоуправе.

***Напомена:*** *у градовима на територији АПВ, овај члан треба да гласи:*

*„Град утврђује називе улица, тргова, градских четврти, заселака и других делова насељених места на својој територији посебном одлуком, уз претходну сагласност покрајинског органа надлежног за послове локалне самоуправе.“*

*У градовима са мултиетничким саставом становништва у којима је у службеној употреби језик националне мањине, додаје се став 2, који треба да гласи:*

 *„У поступку промене назива улица, тргова, градских четврти, заселака и других делова насељених места прибавља се мишљење националног савета националне мањине и савета за међунационалне односе.“*

**Јавност рада**

Члан 12.

Рад органа Града је јаван.

Јавност рада по правилу обезбеђује се:

1. путем издавања билтена, информатора, преко средстава јавног информисања, презентовањем одлука и других аката јавности и постављањем интернет презентације;
2. организовањем јавних расправа у складу са законом, овим статутом и одлукама органа Града;
3. организовањем јавних слушања у складу са овим статутом и пословником Скупштине града и
4. у другим случајевима утврђеним овим статутом и другим актима органа Града.

***Напомена:*** *У градовима са мултиетничким саставом становништва додаје се став 3, који треба да гласи:*

 *„Град своје информације и обавештења објављује и на језицима и писмима националних мањина који су у службеној употреби у Граду.“*

**Имовина Града**

Члан 13.

Град има своју имовину.

Имовином Града самостално управљају и располажу органи Града, у складу са законом, овим статутом и другим актима Града.

У јавној својини Града сагласно закону су:

 - добра у општој употреби на територији Града (општински путеви, некатегорисани путеви, улице које нису део аутопута или државног пута I и II реда, тргови и јавни паркови и др.);

 - комунална мрежа на територији Града;

 - непокретне и покретне ствари и друга имовинска права које користе органи и организације Града;

 - ствари у јавној својини на којима право коришћења имају месне заједнице на територији Града, установе, јавне агенције и друге организације чији је оснивач Град;

 - друге непокретне и покретне ствари и имовинска права, у складу са законом којим се уређује јавна својина.

**II. НАДЛЕЖНОСТИ ГРАДА**

**Надлежности Града**

Члан 14.

Град врши надлежности општине утврђене Уставом и законом, као и друге надлежности и послове државне управе који су јој законом поверени.

***Напомена:*** *За градове које су на територији АП Војводине, члан 14. гласи:*

*„Град врши надлежности општине утврђене Уставом и законом, послове из оквира права и дужности Републике који су јој законом поверени, као и послове које јој повери Аутономна покрајина својом одлуком.“*

**Надлежности утврђене Уставом и законом**

Члан 15.

 Град, преко својих органа, у складу са Уставом и законом:

1) доноси статут, буџет и завршни рачун, просторни и урбанистички план и план развоја Града, као и стратешке планове и програме локалног економског развоја;

2) уређује и обезбеђује обављање и развој комуналних делатности, локални превоз, коришћење грађевинског земљишта и пословног простора;

3) стара се о изградњи, реконструкцији, одржавању и коришћењу некатегорисаних и општинских путева, као и улица и других јавних објеката од значаја за Град;

4) стара се о задовољавању потреба грађана у области просвете (предшколско васпитање и образовање и основно и средњеобразовање и васпитање), научноистраживачке и иновационе делатности, културе, здравствене и социјалне заштите, дечије заштите, спорта и физичке културе;

5) обезбеђује остваривање посебних потреба особа са инвалидитетом и заштиту права осетљивих група;

6) стара се о развоју и унапређењу туризма, занатства, угоститељства и трговине;

7) доноси и реализује програме за подстицање локалног економског развоја, предузима активности за одржавање постојећих и привлачењенових инвестиција и унапређује опште услове пословања;

8) стара се о заштити животне средине, заштити од елементарних и других непогода, заштити културних добара од значаја за Град;

9) стара се о заштити, уређењу и коришћењу пољопривредног земљишта и спроводи политику руралног развоја;

10) стара се о остваривању, заштити и унапређењу људских и мањинских права, родној равноправности, као и о јавном информисању у Граду;

11) образује и уређује организацију и рад органа, организација и служби за потребе Града, организује службу правне помоћи грађанима и уређује организацију и рад мировних већа;

12) образује комуналну полицију, обезбеђује и организује вршење послова комуналне полиције;

13) утврђује симболе Града и њихову употребу;

14) управља градском имовином и утврђује стопе изворних прихода, као и висину локалних такси;

15) прописује прекршаје за повреде градских прописа;

16) обавља и друге послове од локалног значаја одређене законом, као и послове од непосредног интереса за грађане, у складу са Уставом, законом и овим статутом.

Послови из надлежности града утврђени Уставом и законом, ближе су одређени Јединственим пописом послова јединица локалне самоуправе који обезбеђује министарство надлежно за локалну самоуправу у складу са законом.

**Јавне службе Града**

Члан 16.

За остваривање својих права и дужности и за задовољавање потреба локалног становништва, Град може оснивати предузећа, установе и друге организације које врше јавну службу, у складу са законом и овим статутом.

Скупштина града посебном одлуком оснива предузећа, установе и друге организације које врше јавну службу и остварује права оснивача, ако законом или овим статутом за вршење појединих права оснивача није утврђена надлежност другог органа Града.

**Поверавање послова**

 **правном или физичком лицу**

Члан 17.

Град може уговором, на начелима конкуренције, јавности, економичности, ефикасности и заштите животне средине, поверити правном или физичком лицу обављање  појединих  послова из своје надлежности.

Поверавање послова из става 1. овог члана уређује се одлуком Скупштине града.

**III. ФИНАНСИРАЊЕ ПОСЛОВА ГРАДА**

**Средства за обављање послова**

 **и извори средстава**

Члан 18.

За обављање послова Града утврђених Уставом и законом, као и за обављање законом поверених послова из оквира права и дужности Републике, Граду припадају приходи и примања утврђени законом.

Послови Града финансирају се из изворних и уступљених прихода, трансфера, примања по основу задуживања и других прихода и примања утврђених законом.

***Напомена****:У градовима на територији АП Војводине, став 1. гласи:*

 *„За обављање послова града утврђених Уставом и законом, за обављање законом поверених послова из оквира права и дужности Републике, као и за обављање појединих послова које јој из своје надлежности одлуком повери аутономна покрајина, Граду припадају приходи и примања утврђени законом, односно покрајинском одлуком.“*

**Ненаменски карактер средстава**

Члан 19.

Сви приходи Града су општи приход буџета и могу се користити за било коју намену, осим оних прихода чији је наменски карактер утврђен законом.

**Буџет и завршни рачун**

Члан 20.

Скупштина града доноси буџет Града за сваку календарску годину, у којем се исказују сви приходи и примања, задуживања и друге финансијске трансакције, расходи и други издаци, у складу са законом који уређује буџетски систем.

            По истеку године за коју је буџет донет саставља се завршни рачун о извршењу буџета Града.

**Одговорност за извршење буџета**

 **и извештавање**

Члан 21.

За извршење буџета Града, градоначелник[[5]](#footnote-5) одговара Скупштини града.

Градска управа обавезна је да редовно прати извршење буџета и по потреби, а најмање два пута годишње информише градоначелника, а обавезно у року од 15 дана по истеку шестомесечног, односно деветомесечног периода.

Градоначелник, у року од 15 дана од дана достављања извештаја из става 2. овог члана, усваја и доставља извештај Скупштини града.

**Самодопринос**

Члан 22.

За задовољавање потреба грађана у Граду или њеном делу средства се могу прикупљати самодоприносом.

Одлуку о увођењу самодоприноса доносе грађани референдумом, у складу са законом којим је уређено непосредно изјашњавање грађана и овим статутом.

**Утврђивање предлога одлуке**

Члан 23.

Предлог одлуке о увођењу самодоприноса утврђује Скупштина града.

Иницијативу за доношење одлуке из става 1. овог члана може поднети најмање једна трећина одборника Скупштине града и грађани путем грађанске иницијативе.

Уз иницијативу се подноси и програм којим се утврђују извори, намена и начин обезбеђивања укупних финансијских средстава за реализацију пројекта који је предмет одлуке.

По примљеној уредној иницијативи, Скупштина града одлучује о покретању поступка за увођење самодоприноса већином гласова од укупног броја одборника.

Ако Скупштина града прихвати иницијативу за увођење самодоприноса, доноси закључак којим истовремено одређује рок за припрему нацрта одлуке о увођењу самодоприноса и рок и начин организовања јавне расправе.

Предлог одлуке о увођењу самодоприноса Скупштина града утврђује већином гласова од укупног броја одборника.

**Доношење одлуке**

**о увођењу самодоприноса**

Члан 24.

Одлуку о увођењу самодоприноса доносе грађани који имају изборно право и пребивалиште на подручју на којем се средства прикупљају.

Одлуку из става 1. овог члана доносе и грађани који немају изборно право и пребивалиште на подручју на којем се средства прикупљају, ако на том подручју имају непокретну имовину, а средствима самодоприноса се побољшавају услови коришћења те имовине.

Одлука се сматра донетом када се за њу изјасни већина од укупног броја грађана из ст. 1. и 2. овог члана.

**Објављивање одлуке**

**о увођењу самодоприноса**

Члан 25.

Одлука о увођењу самодоприноса се објављује на начин на који се објављују акти Града.

**Наменски карактер**

**средстава самодоприноса**

Члан 26.

Новчана средства која се прикупљају на основу одлуке о самодоприносу приход су буџета и строго су наменског карактера.

**IV. ОРГАНИ ГРАДА**

**Органи Града**

Члан 27.

Органи Града су: Скупштина града, градоначелник, Градско веће и Градска управа.

У складу са законом којим се уређује правобранилаштво, орган Града је и Градско правобранилаштво.

**Презумпција надлежности**

Члан 28.

Послове Града врше органи Града у оквиру своје надлежности утврђене законом и овим статутом.

Ако законом или другим прописом није утврђено који орган је надлежан за обављање послова из надлежности Града, све послове који се односе на уређивање односа из надлежности Града врши Скупштина града, а послове који су по својој природи извршни, врши градоначелник.

Ако се према природи посла не може утврдити надлежност у складу са ставом 2. овог члана, надлежна је Скупштина града.

1. **Скупштина града**

**Положај Скупштине града**

Члан 29.

Скупштина града је највиши орган Града који врши основне функције локалне власти, утврђене Уставом, законом и овим статутом.

**Састав Скупштине града**

Члан  30.

Скупштину града чине одборници које бирају грађани на непосредним изборима, тајним гласањем, у складу са законом и овим статутом.

**Сазивање конститутивне седнице**

Члан 31.

Седницу новог сазива Скупштине града сазива председник Скупштине града претходног сазива, у року од 15 дана од дана објављивања резултата избора.

Уколико председник Скупштине града из претходног сазива не сазове седницу новог сазива у року из става 1. овог члана, седницу новог сазива сазваће најстарији одборник у року од 15 дана од истека рока из става 1. овог члана.

Седницом председава најстарији одборник до избора председника Скупштине града.

**Конституисање Скупштине града**

Члан 32.

Скупштина града се сматра конституисаном избором председника Скупштине града и постављењем секретара Скупштине града.

**Број одборника**

Члан 33.

Скупштина града  има\_\_\_\_\_\_ одборника.

**Мандат**

Члан 34.

Одборници се бирају на четири године.

Одборнику почиње и престаје одборнички мандат под условима и на начин утврђен законом.

**Заклетва**

Члан 35.

Изабрани одборници полажу заклетву која гласи: „Заклињем се да ћу се у раду Скупштине града\_\_\_\_\_\_\_\_ придржавати Устава, закона и Статута града \_\_\_\_\_\_\_\_, и да ћу часно и непристрасно вршити дужност одборника, руководећи се интересима грађана.“

**Неспојивост функција**

Члан 36.

Одборник не може бити запослени у Градској управи и лице које именује, односно поставља Скупштина града.

Ако запослени у Градској управи буде изабран за одборника, права и обавезе по основу рада мирују му док траје његов одборнички мандат.

Даном потврђивања одборничког мандата лицима која је именовала, односно поставила  Скупштина града престаје функција на коју су именована, односно постављена.

**Имунитет одборника**

Члан 37.

Одборник не може бити позван на кривичну одговорност, притворен или кажњен због изнетог мишљења или давања гласа на седници Скупштине града и радних тела.

**Права и дужности одборника**

 Члан 38.

Право је и дужност одборника да учествује у раду Скупштине града и њених радних тела, предлаже Скупштини града расправу о одређеним питањима, предлаже радном телу Скупштине града да организује јавно слушање о предлозима прописа и одлука о којима одлучује Скупштина града, подноси предлоге одлука и других аката из надлежности Скупштине града и даје амандмане на предлоге прописа, поставља питања везана за рад органа Града и учествује у другим активностима Скупштине града.

 Право је одборника да буде редовно обавештаван о питањима од утицаја на вршење одборничке дужности, да на лични захтев добије од органа и служби Града податке који су му потребни за рад, као и стручну помоћ у припремању предлога за Скупштину града.

 За благовремено достављање обавештења, тражених података, списа и упутстава одговоран је секретар Скупштине града, а начелник Градске управе када се обавештење, тражени податак, спис и упутство односе на делокруг и рад Градске управе.

Одборник има право на заштиту мандата, укључујући и судску заштиту, која се остварује сходном применом закона којим се уређује заштита изборног права у изборном поступку.

Права и дужности одборника ближе се одређују пословником Скупштине града.

***Напомена****: За градове које су у складу са законом образовале градске управе за поједине области, став 3. треба да гласи:*

*„За благовремено достављање обавештења, тражених података, списа и упутстава одговоран је секретар Скупштине града, а начелник управе за одговарајућу област када се обавештење, тражени податак, спис и упутство односе на делокруг и рад те управе.“*

*За градове са мултиетничким саставом становништва после става 3. додаје се став 4. који гласи:*

 *„Одборник има право да се обраћа Скупштини града на једном од језика који је у службеној употреби на територији Града.“*

**Накнада и друга примања одборника**

Члан 39.

Право одборника на изгубљену зараду, путне трошкове за долазак и одлазак на седницу Скупштине града и њених радних тела, дневнице и на накнаду других трошкова везаних за вршење одборничке функције уређује се посебном одлуком Скупштине града.

**Надлежност Скупштине града**

Члан 40.

Скупштина града, у складу са законом:

1. доноси Статут града и пословник Скупштине града;
2. доноси буџет и усваја завршни рачун буџета;
3. утврђује стопе изворних прихода Града, као и начин и мерила за одређивање висине локалних такса и накнада;
4. доноси план развоја Града, планске документе јавних политика, средњорочне планове и друге планске документе, у складу са законом;
5. доноси просторни и урбанистички план Града;
6. доноси прописе и друге опште акте из надлежности Града;
7. бира и разрешава локалног омбудсмана;
8. расписује градски референдум и референдум на делу територије Града, изјашњава се о предлозима садржаним у грађанској иницијативи и утврђује предлог одлуке о самодоприносу;
9. образује и уређује организацију и рад организација и служби за потребе Града;
10. оснива јавна предузећа и друштва капитала за обављање делатности од општег интереса у складу са законом и овим статутом, даје сагласност на законом одређене опште и друге правне акте и радње јавног предузећа, односно друштва капитала, ради заштите општег интереса;
11. оснива установе и организације у области предшколског образовања и васпитања, основног образовања, културе, социјалне заштите, здравствене заштите, физичке културе, спорта, дечје заштите и туризма, прати и обезбеђује њихово функционисање;

***Напомена****: За градове са мултиетничким саставом становништва тачка 11. гласи:*

*„оснива установе и организације у области, предшколског образовања и васпитања, основног образовања и културе од значаја за град и за припаднике свих националних заједница, социјалне заштите, здравствене заштите, физичке културе, спорта, омладине, дечје заштите и туризма, прати и обезбеђује њихово функционисање;“*

1. именује и разрешава надзорни одбор и директора јавног предузећа чији је оснивач, даје сагласност на статут јавног предузећа и врши друга права оснивача у складу са законом и оснивачким актом;
2. именује и разрешава управни одбор, надзорни одбор и директора установе, организације и службе чији је оснивач и даје сагласност на њихове статуте у складу са законом;
3. бира и разрешава председника Скупштине и заменика председника Скупштине;
4. поставља и разрешава секретара и заменика секретара Скупштине;
5. бира и разрешава градоначелника и, на предлог градоначелника, бира заменика градоначелника и чланове Градског већа;
6. именује и разрешава главног урбанисту;
7. усваја Кадровски план;
8. уређује услове и начин обављања комуналних делатности, права и обавезе корисника комуналних услуга, обим и квалитет комуналних услуга и начин вршења надзора над обављањем комуналних делатности, оснива јавна предузећа за обављање комуналне делатности, односно поверава обављање тих делатности друштву капитала или предузетнику, прописује опште услове одржавања комуналног реда и мере за њихово спровођење;
9. доноси годишње и средњорочне програме уређивања грађевинског земљишта; одлучује о отуђењу грађевинског земљишта у складу са законом и прописом Града;
10. доноси локалну стамбену стратегију у складу са Националном стамбеном стратегијом, акциони план за њено спровођење и програме стамбене подршке, може основати јавну стамбену агенцију у складу са законом, као и правно лице за обављање послова од јавног интереса у области становања;
11. уређује коришћење пословног простора који је у јавној својини Града, уређује висину закупнине пословног простора и врши друге послове у вези са коришћењем пословног простора, у складу са законом и другим актима Града;
12. уређује критеријуме и поступак давања станова у закуп и њихове куповине;
13. прописује висину закупнине за коришћење стамбених зграда, станова и гаража у јавној својини Града;
14. ближе уређује коришћење, одржавање и управљање стварима у јавној својини Града;
15. уређује начин коришћења превозних средстава у јавној својини Града;
16. уређује ближе услове за обављање такси превоза путника;
17. доноси програме коришћења и заштите природних вредности и програме заштите животне средине, односно локалне акционе и санационе планове, у складу са стратешким документима и интересима и специфичностима Града и утврђује посебну накнаду за заштиту и унапређење животне средине;
18. доноси годишњи програм заштите, уређења и коришћења пољопривредног земљишта, утврђује противерозионе мере и њихово спровођење, одлучује о привођењу пашњака другој култури;
19. доноси програм развоја туризма у складу са Стратегијом; утврђује висину боравишне таксе на територији Града;
20. доноси локални акциони план за борбу против корупције на нивоу Града и образује стално радно тело за праћење спровођења локалног акционог плана;
21. доноси програм контроле и смањења популације напуштених паса и мачака,

уређује држање и заштиту домаћих животиња и кућних љубимаца, у складу са законом;

1. доноси оперативни план за воде II реда, одређује место и начин коришћења воде за рекреацију, укључујући и купање;
2. доноси акциони план за спровођење Националне стратегије за младе на територији Града, може основати канцеларију за младе[[6]](#footnote-6);
3. доноси програм и план енергетске ефикасности;
4. одлучује о прибављању и отуђењу непокретности у јавној својини Града, заснивању хипотеке на непокретностима у јавној својини Града, као и о преносу права својине на другог носиоца права јавне својине;
5. одлучује о улагању права и ствари у јавној својини Града у капитал јавног предузећа и друштва капитала чији је оснивач, у складу са законом;
6. одлучује о преносу права коришћења на стварима у својини Града, установама, јавним агенцијама и другим организацијама чији је оснивач Град;
7. одлучује о давању концесије када су јавна тела и предмет концесије у надлежности Града, даје сагласност на коцесиони акт;
8. даје сагласност и усваја предлог пројекта јавно-приватног партнерства, даје сагласност на нацрт јавног уговора у пројекту јавно-приватног партнерства и даје овлашћење градоначелнику да потпише јавни уговор у име Града;
9. образује Штаб за ванредне ситуације, доноси план и програм развоја система заштите и спасавања;
10. образује робне резерве и утврђује њихов обим и структуру;
11. утврђује градске таксе и друге локалне приходе који Граду припадају по закону;
12. утврђује висину доприноса за уређивање грађевинског земљишта;
13. утврђује накнаду за комуналне услуге и даје сагласност на одлуку о промени цена комуналних услуга, у складу са законом;
14. утврђује критеријуме и поступак за регресирање трошкова боравка у предшколској установи за децу из материјално угрожених породица;
15. доноси акт о јавном задуживању Града, у складу са законом којим се уређује јавни дуг;
16. прописује радно време угоститељских, трговинских и занатских објеката;
17. даје мишљење о републичком, покрајинском и регионалном просторном плану;
18. оснива стална и повремена радна тела за разматрање питања из њене надлежности;
19. подноси иницијативу за покретање поступка оснивања, укидања или промене територије Града;
20. предлаже Влади Републике Србије утврђивање јавног интереса за експропријацију у корист Града;
21. даје мишљење о законима којима се уређују питања од интереса за локалну самоуправу;
22. разматра извештај о раду и даје сагласност на програм рада корисника буџета;
23. одлучује о сарадњи и удруживању са градовима и општинама, удружењима, хуманитарним и другим организацијама;
24. информише јавност о свом раду;
25. покреће поступак за оцену уставности и законитости закона или другог општег акта Републике Србије којим се повређује право на локалну самоуправу;

***Напомена****: За градове на територији АП Војводина, тачка 57. гласи:*

*„покреће поступак за оцену уставности и законитости закона или другог општег акта Републике Србије или аутономне покрајине којим се повређује право на локалну самоуправу;“*

1. организује службу правне помоћи грађанима;
2. уређује организацију и рад мировних већа;
3. утврђује празник Града;
4. даје сагласност на употребу имена, грба и другог обележја Града;
5. уређује поступак, услове и критеријуме за додељивање јавних признања и почасних звања које додељује Град и одлучује о додели јавних признања и почасних звања;
6. одлучује о називима улица, тргова, градских четврти, заселака и других делова насељених места;
7. разматра и усваја годишње извештаје о раду јавних предузећа, установа и других јавих служби чији је оснивач или већински власник Град;
8. *разматра извештаје Савета за међунационалне односе;*[[7]](#footnote-7)
9. разматра извештај о раду локалног омбудсмана,
10. разматра годишњи извештај главног урбанисте о стању у простору[[8]](#footnote-8);
11. усваја Етички кодекс понашања функционера (у даљем тексту: Етички кодекс);
12. доноси мере и усваја препоруке за унапређење људских и мањинских права;
13. обавља и друге послове утврђене законом и овим статутом.

**Кворум за рад и одлучивање**

Члан 41.

Скупштина града одлучује ако седници присуствује већина од укупног броја одборника.

Скупштина града одлучује већином гласова присутних одборника, уколико законом или овим статутом није друкчије одређено.

Скупштина града већином гласова од укупног броја одборника:

      1) доноси Статут;

 2) доноси буџет и усваја завршни рачун буџета;

 3) доноси план развоја Града и стратегије којима се утврђују правци деловања Града у одређеној области;

 4) доноси просторни план;

 5) доноси урбанистичке планове;

 6) одлучује о јавном задуживању Града;

 7)одлучује о сарадњи и удруживању са другим јединицама локалне самоуправе и о сарадњи са јединицама локалне самоуправе у другим државама;

 8) одлучује о образовању, подручју за које се образује, промени подручја и укидању месних заједница и других облика месне самоуправе;

 9)одлучује о називима улица, тргова, градских четврти, заселака и других делова насељених места;

 10) утврђује празник Града;[[9]](#footnote-9)

 11) одлучује о додели звања „почасни грађанин“ Града;

 12) усваја Етички кодекс и

 13)одлучује и у другим случајевима утврђеним законом и овим статутом.

***Напомена:*** *за градове са мултинационалним саставом, после тачке 11) треба додати нову тачку која гласи:*

 *„доноси одлуку о делокругу, саставу, избору чланова и начину рада Савета за међунационалне односе;“.*

**Сазивање**

Члан 42.

Седницу Скупштине града сазива председник Скупштине града, по потреби, а најмање једном у три месеца.

Председник Скупштине града је дужан да седницу закаже на захтев градоначелника, Градског већа или једне трећине одборника, у року од седам дана од дана подношења захтева, тако да дан одржавања седнице буде најкасније у року од 15 дана од дана подношења захтева.

У ситуацијама које оправдавају хитност у сазивању седнице, председник Скупштине града може заказати седницу у року који није краћи од 24 часа од пријема захтева.

Захтев за сазивање седнице из става 3. овог члана мора да садржи разлоге који оправдавају хитност сазивања, као и образложење последица које би наступиле њеним несазивањем.

Минималан рок за сазивање седнице Скупштине града из става 3. овог члана, не односи се на сазивање седнице Скупштине града у условима проглашене ванредне ситуације.

Ако председник Скупштине града не закаже седницу у року из става 2. овог члана, седницу може заказати подносилац захтева, а председава одборник кога одреди подносилац захтева.

Председник Скупштине града може одложити седницу коју је сазвао само у случају када не постоји кворум потребан за рад, а у другим случајевима о одлагању седнице одлучује Скупштина града.

**Јавност рада**

Члан 43.

Седнице Скупштине града су јавне.

За јавност рада Скупштине града одговоран је председник Скупштине града.

Позиви и материјал за седнице Скупштине града достављају се средствима информисања ради упознавања јавности.

Седницама Скупштине града могу присуствовати представници средстава јавног информисања, овлашћени представници предлагача, као и друга заинтересована лица, у складу са пословником Скупштине града.

 У случају да не постоји могућност да сви заинтересовани присуствују седници Скупштине, председник Скупштине ће одлучити коме ће омогућити присуство седници полазећи од редоследа пријављивања и интереса пријављених за тачке на дневном реду.

Скупштина града може одлучити да седница Скупштине не буде јавна из разлога безбедности и других разлога утврђених законом.

**Радна тела Скупштине града**

Члан 44.

Скупштина града оснива стална и повремена радна тела за разматрање питања из њене надлежности.

Радна тела дају мишљење на предлоге прописа и одлука које доноси Скупштина града и обављају друге послове утврђене овим статутом и пословником Скупштине града.

 Пословником Скупштине града утврђују се број и задаци сталних радних тела, избор, права и дужности председника и чланова сталних радних тела, као и друга питања од значаја за рад сталних радних тела.

Актом о образовању повременог радног тела утврђују се његов назив и област за коју се оснива, задаци радног тела, број чланова радног тела, рок за извршење задатака, права и дужности председника  и  чланова радног тела и друга питања од значаја за рад радног тела.

**Јавно слушање**

Члан 45.

Радно тело може организовати јавно слушање о предлозима одлука и других прописа о којима одлучује Скупштина града.

Организовање и спровођење јавног слушања, као и обавештавање председника Скупштине града и јавности о изнетим мишљењима и ставовима на јавном слушању, ближе се уређују Пословником Скупштине града.

**Посебна радна тела Скупштине града**

Члан 46.

Поред сталних радних тела предвиђених Пословником Скупштине града, Скупштина града оснива као стална радна тела: Савет за праћење примене Етичког кодекса, Савет за младе, Кориснички савет јавних служби и Комисију за родну равноправност[[10]](#footnote-10).

Скупштина града оснива, као стална радна тела, органе за спровођење избора за чланове савета месних заједница: Изборну комисију за спровођење избора за чланове савета месних заједница (у даљем тексту: Изборна комисија) и Другостепену изборну комисију.

Услове за рад посебних радних тела из ст. 1. и 2. овог члана, као и обављање стручних и административно-техничких послова, обезбеђује Градска управа.

**Савет за праћење примене Етичког кодекса**

Члан 47.

Савет за праћење примене Етичког кодекса:

1. прати да ли се функционери придржавају одредаба Етичког кодекса;
2. прикупља информације које се односе на понашање функционера у вези са Етичким кодексом;
3. прати и анализира догађаје и појаве од значаја за успешну примену Етичког кодекса;
4. промовише примену Етичког кодекса у Граду и шире;
5. предлаже и самостално спроводи радње које воде унапређењу примене Етичког кодекса;
6. пружа савете и мишљења функционерима, грађанима, средствима јавног информисања, органима и организацијама у вези са применом Етичког кодекса;
7. остварује сарадњу са институцијама које раде у сродним делатностима;
8. обавља друге послове одређене овим статутом и другим прописима.

Чланови Савета не могу бити одборници нити изабрана, постављена и именована лица у Граду.

Број чланова, начин рада и овлашћења Савета уређују се актом Скупштине града.

**Савет за младе**

Члан 48.

 Савет за младе:

1. иницира и учествује у изради локалне омладинске политике у области образовања, спорта, коришћења слободног времена, повећања запослености, информисања, активног учешћа, обезбеђивању једнаких шанси, здравства, културе, равноправности полова, спречавању насиља и криминалитета, приступа правима, одрживог развоја и животне средине и другим областима од значаја за младе;
2. учествује у изради посебних локалних акционих планова, програма и политика у сагласности са Националном стратегијом за младе и прати њихово остваривање;
3. даје мишљење о питањима од значаја за младе и о њима обавештава органе Града;
4. даје мишљење на нацрте прописа и одлука које доноси Скупштина града у областима значајним за младе;
5. усваја годишње и периодичне извештаје о остваривању локалне омладинске политике и локалних акционих планова и програма за младе и подноси их Скупштини града, градоначелнику и Градском већу;
6. иницира припрему пројеката или учешће Града у програмима и пројектима за младе у циљу унапређења положаја младих и обезбеђења остваривања њихових права која су у надлежности Града;
7. подстиче сарадњу између Града и омладинских организација и удружења и даје подршку реализацији њихових активности;
8. подстиче остваривање међуопштинске сарадње која се односи на омладину и о томе обавештава органе Града;
9. даје мишљење о предлозима пројеката од значаја за младе који се делимично или потпуно финансирају из буџета Града, прати њихово остваривање и даје своје мишљење надлежном органу Града.

**Састав и мандат Савета за младе**

Члан 49.

Савет за младе има\_\_\_\_\_\_\_\_ чланова.

Председник и чланови Савета за младе бирају се на период од четири године, а по истеку мандата могу бити поново изабрани.

**Избор чланова Савета за младе**

Члан 50.

Председника и чланове Савета за младе бира Скупштина града на предлог градоначелника, председника Скупштине града, одборничких група, месних заједница, удружења грађана, омладинских организација и удружења, школа и других јавних служби.

Скупштина града бира чланове Савета за младе из састава грађана, стручњака, представника удружења, представника школа и других јавних служби водећи рачуна о равноправности полова и заступљености припадника националних мањина у национално мешовитим срединама.

Најмање половину чланова Савета за младе чине млади узраста од 15 до 30 година који су активностима и поступцима значајно афирмисали позитивну улогу и значај младих у локалној заједници, односно који су добитници школске, факултетске, научне односно друге награде од значаја за различите области интересовања младих.

Остале чланове Савета за младе бира Скупштина града под условом да поседују вишегодишње искуство у раду са проблемима младих, доказану стручност односно да су активно учествовали у већем броју активности од важности за младе.

**Кориснички савет јавних служби**

Члан 51.

 Скупштина града образује Кориснички савет јавних служби као стално радно тело састављено од \_\_\_\_\_\_чланова.

 Кориснички савет јавних служби разматра планове, програме и извештаје јавних служби и о свом ставу обавештава Скупштину града и јавност.

 Кориснички савет јавних служби нарочито разматра остварени ниво квалитета и обима услуга јавних служби, као и цене комуналних производа и услуга, односно висину накнаде за услуге јавних служби.

 Чланове Корисничког савета бира Скупштина града на предлог радних тела Скупштине града, одборничких група и удружења грађана.

 Председник и најмање половина чланова Корисничког савета не могу бити из састава одборника, функционера и запослених у Граду, односно у јавним службама чији је оснивач Град.

 Престанком мандата Скупштине града престаје мандат члановима Корисничког савета.

**Комисија за родну равноправност**

Члан 52.

Комисија за родну равноправност разматра предлоге одлука и других општих аката које доноси Скупштина града, прати остваривање родне равноправности, предлаже активности и предузимање мера, посебно оних којима се остварује политика једнаких могућности на нивоу Града.

 У раду Комисије за родну равноправност могу, по позиву, учествовати и друга лица без права одлучивања.

Актом о образовању Комисије одређује се број и састав чланова Комисије, мандат, задаци, начин рада Комисије и друга питања значајна за рад Комисије.

 **Изборна комисија**

Члан 53.

Изборну комисију чине председник и најмање \_\_\_\_\_\_\_ чланова које именује Скупштина града.

Изборна комисија има секретара кога именује Скупштина града и који учествује у раду Изборне комисије без права одлучивања.

Председник, чланови Изборне комисије и секретар, именују се на четири године, а по истеку мандата могу бити поново именовани.

Председник, чланови изборне комисије и њен секретар имају заменике.

За председника, заменика председника, секретара и заменика секретара Изборне комисије именују се лица која имају стечено високо образовање из научне области правне науке на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету, са најмање три година радног искуства у струци.

Изборна комисија спроводи изборе за чланове Савета месне заједнице искључиво у сталном саставу.

Чланови Изборне комисије и њихови заменици могу бити само грађани који имају изборно право, као и пребивалиште на територији Града.

**Задаци и овлашћења Изборне комисије**

Члан 54.

Изборна комисија приликом спровођења избора за Савет месне заједнице:

1) стара се о законитости спровођења избора за чланове савета месне заједнице;

2) одређује бирачка места;

3) одређује бирачке одборе и именује њихове чланове;

4) даје упутства бирачким одборима у погледу спровођења поступка избора за чланове савета месне заједнице;

5) прописује обрасце и организује техничке припреме за спровођење избора;

6) утврђује да ли су изборне листе сачињене и поднете у складу са Упутством за спровођење избора за чланове савета месне заједнице;

7) проглашава листу кандидата;

8) утврђује облик и изглед гласачких листића, број гласачких листића за бирачка места и записнички их предаје бирачким одборима;

9) одлучује о приговорима поднетим у поступку избора за чланове савета месне заједнице;

10) утврђује и објављује резултате избора за чланове савета меснезаједнице;

11) подноси извештај Скупштини града о спроведеним изборима за чланове савета месне заједнице.

Задаци и овлашћења Изборне комисије, као и начин рада и одлучивања, ближе се утврђују одлуком Скупштине града којом се уређују месне заједнице.

**Другостепена изборна комисија**

Члан 55.

Другостпена изборна комисија је орган за спровођење избора који у другом степену одлучује о приговорима на одлуке Изборне комисије

Другостпену изборну комисију чине председник и четири члана.

Другостепена изборна комисија има секретара кога именује Скупштина града и који учествује у раду Изборне комисије без права одлучивања.

Другостпена изборна комисија одлучује већином гласова од укупног броја чланова.

Председник, најмање један члан и секретар Другостепене изборне комисије морају да имају стечено високо образовање из научне области правне науке на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету, са најмање пет година радног искуства у струци.

Председник, чланови Другостепене изборне комисије и секретар, именују се на четири године и могу поново да буду именовани.

Задаци и овлашћења Другостепене изборне комисије, као и начин рада и одлучивања, ближе се утврђују одлуком Скупштине града којом се уређују месне заједнице.

**Председник Скупштине**

Члан 56.

Скупштина града има председника Скупштине.

Председник Скупштине организује рад Скупштине града, сазива и председава њеним седницама, остварује сарадњу са градоначелником и Градским већем, стара се о остваривању јавности рада, потписује акта која Скупштина града доноси и обавља друге послове утврђене законом и овим статутом.

Председник Скупштине може бити на сталном раду у Граду.

**Избор председника Скупштине**

Члан 57.

Председник Скупштине се бира из реда одборника, на предлог најмање трећине одборника, на време од четири године, тајним гласањем, већином гласова од укупног броја одборника Скупштине града.

Одборник може да учествује у предлагању само једног кандидата.

Ако је предложено више кандидата, а ниједан од предложених кандидата не добије потребну већину гласова, понавља се поступак кандидовања и избора.

**Разрешење председника Скупштине**

Члан  58.

Председник Скупштине може бити разрешен пре истека мандата:

1. на лични захтев,
2. на предлог најмање трећине одборника.

Предлог се подноси у писаној форми и мора бити образложен.

Разрешење се врши на начин и по поступку који је предвиђен за његов избор.

**Заменик председника Скупштине**

Члан 59.

Председник Скупштине има заменика који га замењује у случају његове одсутности и спречености да обавља своју дужност.

Заменик председника Скупштине бира се и разрешава на исти начин као и председник Скупштине.

Ако заменику председника Скупштине мирују права из радног односа услед избора на ту функцију, заменик председника Скупштине може бити на сталном раду у Граду.

**Секретар Скупштине**

Члан 60.

Скупштина града има секретара који се стара о обављању стручних послова у вези са сазивањем и одржавањем седница Скупштине и њених радних тела и руководи административним пословима везаним за њихов рад.

Секретар Скупштине се поставља на четири године, на предлог председника Скупштине, и може бити поново постављен.

За секретара Скупштине града може бити постављено лице које има стечено високо образовање из научне области правне науке на основним академским студијама у обиму од најмање 240 ЕСПБ бодова, мастер академским студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету, са положеним стручним испитом за рад у органима управе и радним искуством од најмање три године.

Скупштина града може, на образложен предлог председника Скупштине, разрешити секретара и пре истека мандата.

Секретар има заменика који га замењује у случају његове одсутности.

Заменик секретара Скупштине поставља се и разрешава на исти начин и под истим условима као и секретар.

Секретар Скупштине је одговоран за благовремено достављање података, списа и исправа, када то захтева надлежни орган Републике који врши надзор над радом и актима Скупштине града.

***Напомена:*** *За градове на територији Аутономне покрајине, став 7. гласи:*

*„Секретар Скупштине је одговоран за благовремено достављање података, списа и исправа, када то захтева надлежни орган Републике, односно Аутономне покрајине који врши надзор над радом и актима Скупштине града.“*

**Пословник Скупштине**

Члан 61.

Начин припреме, вођење и рад седнице Скупштине града и њених радних тела и друга питања везана за њихов рад уређују се пословником Скупштине.

Пословник доноси Скупштина града већином од укупног броја одборника.

1. **Извршни органи Града**

**Извршни органи**

Члан 62.

Извршни органи Града су градоначелник и Градско веће.

**а) Градоначелник**

**Избор градоначелника**

**и заменика градоначелника**

Члан 63.

Градоначелника бира Скупштина града, из реда одборника, на време од четири године, тајним гласањем, већином гласова од укупног броја одборника Скупштине града.

Градоначелник има заменика који га замењује у случају његове одсутности и спречености да обавља своју дужност.

Председник Скупштине општине предлаже кандидата за градоначелника.

Кандидат за градоначелника предлаже кандидата за заменика градоначелника из реда одборника, кога бира Скупштина града на исти начин као Градоначелника.

**Неспојивост функција**

Члан 64.

Градоначелнику и заменику градоначелника избором на ове функције престаје мандат одборника у Скупштини града.

Градоначелник и заменик градоначелника на сталном су раду у Граду

.

**Надлежност**

Члан 65.

Градоначелник:

1. представља и заступа Град;
2. предлаже начин решавања питања о којима одлучује Скупштина града;
3. наредбодавац је за извршење буџета;
4. оснива градску службу за инспекцију коришћења буџетских средстава и службу за интерну ревизију Града[[11]](#footnote-11);
5. оснива буџетски фонд и утврђује програм коришћења средстава буџетског фонда, у складу са законом;
6. даје сагласност на опште акте којима се уређују број и структура запослених у установама које се финансирају из буџета Града и на број и структуру запослених и других лица која се ангажују на остваривању програма или дела програма корисника буџета Града;
7. усмерава и усклађује рад Градске управе;

***Напомена:*** *за градове које образују више градских управа, тачка 7. треба да гласи:*

*„усмерава и усклађује рад градских управа образованих за поједине области;“*

представља Градско веће, сазива и води његове седнице;

1. доноси појединачне акте за које је овлашћен законом, овим статутом или одлуком Скупштине града;
2. доноси решење о давању у закуп грађевинског земљишта у јавној својини Града у складу са законом, другим прописима и програмом коришћења грађевинског земљишта;
3. одлучује о давању у закуп, односно на коришћење непокретности у јавној својини Града, у складу са законом и прописом Града;
4. одлучује о прибављању и располагању покретним стварима у јавној својини Града;
5. даје претходну сагласност носиоцима права коришћења на стварима у јавној својини Града (месним заједницама, установама и другим организацијама) за давање у закуп тих ствари;
6. врши распоред службених зграда и пословних просторија у јавној својини Града;
7. закључује уговоре у име Града, на основу овлашћења из закона, статута и одлука Скупштине града;
8. у име Града закључује колективне уговоре за органе и за предузећа, установе и друге јавне службе чији је оснивач Град;
9. одлучује о организовању и спровођењу јавних радова;
10. закључује уговор о донацији од физичког или правног лица;
11. доноси одлуку о проглашењу ванредне ситуације у Граду у складу са законом,командант је Градског штаба за ванредне ситуације по положају, доноси одлуку о проглашењу и о укидању ванредне ситуације на предлог Градског штаба за ванредне ситуације**;**
12. доноси одлуку о проглашењу дана жалости у Граду;
13. усваја извештаје[[12]](#footnote-12) о извршењу буџета Града и доставља их Скупштини града;
14. информише јавност о свом раду;
15. подноси жалбу Уставном суду Републике Србије ако се појединачним актом или радњом државног органа или органа Града онемогућава вршење надлежности Града;
16. образује стручна саветодавна радна тела за поједине послове из своје надлежности;

поставља и разрешава помоћнике градоначелника;

1. доноси акта из надлежности Скупштине града у случају ратног стања или елементарних непогода, с тим што је дужан да их поднесе на потврду Скупштини чим она буде у могућности да се сасатане;
2. врши и друге послове утврђене овим статутом и другим актима Града.

 Градоначелник је одговоран за благовремено достављање података, списа и исправа, када то захтева надлежни орган Републике који врши надзор над радом и актима извршних органа Града.

***Напомена****: За градове на територији АП Војводине, став 2. гласи:*

 *„Градоначелник је одговоран за благовремено достављање података, списа и исправа, када то захтева надлежни орган Републике, односно Аутономне покрајине који врши надзор над радом и актима извршних органа Града.“*

**Помоћници градоначелника**

Члан 66.

Градоначелник може да има ------[[13]](#footnote-13)помоћника који обављају послове из појединих области (економски развој, урбанизам, примарна здравствена заштита, заштита животне средине, туризам, пољопривреда, комуналне делатности, развој месних заједница и др.)[[14]](#footnote-14).

Помоћници градоначелника покрећу иницијативе, предлажу пројекте и дају мишљења у вези са питањима која су од значаја за развој Града у областима за које су постављени и врше и друге послове по налогу градоначелника.

Градоначелник поставља и разрешава помоћнике, који обављају послове најдуже док траје дужност градоначелника..

Помоћници градоначелника постављају се у Кабинету градоначелника.

**б)** **Градско веће**

**Састав и избор**

Члан 67.

Градско веће чине градоначелник, заменик градоначелника, као  и \_\_\_\_\_\_\_\_[[15]](#footnote-15) чланова Градског већа.

Градоначелник је председник Градског већа.

Заменик градоначелника је члан Градског већа по функцији.

Чланове Градског већа бира Скупштина града, на период од четири године, тајним гласањем, већином од укупног броја одборника.

Кандидате за чланове Градског већа предлаже кандидат за градоначелника.

Када одлучује о избору градоначелника, Скупштина града истовремено и обједињено одлучује о избору заменика градоначелника и чланова Градског већа.

Чланови Градског већа могу бити на сталном раду у Граду.

**Неспојивост функција**

Члан 68.

Чланови Градског већа не могу истовремено бити и одборници, а могу бити задужени за једно или више одређених подручја из надлежности Града.

Одборнику који буде изабран за члана Градског већа престаје одборнички мандат.

**Надлежност**

Члан 69.

Градско веће:

1. предлаже Статут, буџет и друге одлуке и акте које доноси Скупштина града;
2. непосредно извршава и стара се о извршавању одлука и других аката Скупштине града;
3. доноси одлуку о привременом финансирању у случају да Скупштина града не донесе буџет пре почетка фискалне године;
4. оснива градску службу за инспекцију коришћења буџетских средстава и службу за интерну ревизију Града;

**Алтернатива:** брисатитачку 4) уколико је опредељена надлежност градоначелника за оснивање ових служби

1. врши надзор над радом Градске управе, поништава или укида акте Градске управе који нису у сагласности са законом, статутом и другим општим актом или одлуком које доноси Скупштина града;

***Напомена:*** *за градове који образују више градских управа, тачка 5) треба да гласи:*

*„врши надзор над радом градских управа образованих за поједине области, поништава или укида акте градске управе образоване за поједину област који нису у сагласности са законом, статутом и другим општим актом или одлуком које доноси Скупштина града;*

1. решава у управном поступку у другом степену о правима и обавезама грађана, предузећа и установа и других организација у управним стварима из надлежности Града;
2. прописује посебне елементе процене ризика и учесталост вршења инспекцијског надзора на основу процене ризика из изворне надлежности Града, као и посебне елементе плана одређеног инспекцијског надзора из изворне надлежности Града;
3. прати реализацију програма пословања и врши координацију рада јавних предузећа чији је оснивач Град;
4. подноси тромесечни извештај о раду јавних предузећа Скупштини града, ради даљег извештавања у складу са законом којим се уређује правни положај јавних предузећа;
5. предлаже акта које доноси Скупштина града ради заштите општег интереса у јавном предузећу и друштву капитала чији је оснивач Град;
6. одлучује решењем о употреби средстава текуће и сталне буџетске резерве;
7. стара се о извршавању поверених надлежности из оквира права и дужности Републике;

***Напомена:*** *за градове на територији АПВ, тачка 12) треба да гласи:*

*„стара се о извршавању поверених надлежности из оквира права и дужности Републике, односно аутономне покрајине“;*

1. поставља и разрешава начелника Градске управе;

***Напомена:*** *за градове које образују више градских управа, тачка 13) треба да гласи:*

*„поставља и разрешава нечелнике градских управа“*

1. поставља градског правобраниоца[[16]](#footnote-16);

15)доноси План одбране Града[[17]](#footnote-17) који је саставни део Плана одбране Републике Србије, усклађује припреме за одбрану правних лица у делатностима из надлежности Града са Планом одбране Републике Србије, доноси одлуку о организовању и функционисању цивилне заштите и јединица опште намене;

***Напомена:*** *у градовима на територији АПВ, тачка 15) треба да гласи:*

*„доноси План одбране Града који је саставни део Плана одбране Републике Србије, усклађује припреме за одбрану правних лица у делатностима из надлежности Града са одбрамбеним припремама аутономне покрајине и Планом одбране Републике Србије,* *доноси одлуку о организовању и функционисању цивилне заштите и јединица опште намене;*

1. доноси Процену угрожености и План заштите и спасавања у ванредним ситуацијама и План заштите од удеса;
2. образује жалбену комисију;
3. образује стручна саветодавна радна тела за поједине послове из своје надлежности;
4. информише јавност о свом раду;
5. доноси пословник о раду на предлог градоначелника;
6. врши и друге послове, у складу са законом.

Одлуку из тачке 3) овог члана, Градско веће доноси већином гласова од укупног броја чланова Градског већа[[18]](#footnote-18).

**Положај градоначелника**

 **у Градском већу**

Члан 70.

Градоначелник представља Градско веће, сазива и води његове седнице.

Градоначелник је одговоран за законитост рада Градског већа.

Градоначелник је дужан да обустави од примене одлуку Градског већа за коју сматра да није сагласна закону.

**Кворум за рад и одлучивање**

Члан 71.

Градско веће може да одлучује ако седници присуствује већина од укупног броја његових чланова.

Градско веће одлучује већином гласова присутних чланова ако законом или овим статутом  за поједина питања није предвиђена друга већина.

**Пословник Градског већа**

Члан 72.

Организација, начин рада и одлучивања Градског већа, детаљније се уређују његовим пословником, у складу са законом и овим статутом.

**Привредни савет**

Члан 73.

Градско веће образује Привредни савет.

Привредни савет даје иницијативе, сугестије и мишљења везана за економски развој, разматра стратегије, планове, програме и одлуке од значаја за привреду и прати њихово спровођење.

 Задаци, начин рада и одлучивања Привредног савета ближе се уређују Пословником Градског већа.

**Састав Привредног савета**

Члан 74.

Председника и \_\_\_\_\_\_\_ чланова Привредног савета именује Градско веће на време трајања мандата Градског већа.

 Чланове Привредног савета могу предлагати удружења грађана, месне заједнице, привредна удружења и предузетници.

Председник и најмање једна половина чланова Привредног савета именују се из састава привредника и предузетника, односно њихових удружења.

**Подношење извештаја Скупштини града**

Члан 75.

Градоначелник и Градско веће дужни су да редовно извештавају Скупштину града, по сопственој иницијативи или на њен захтев, а најмање једном годишње, о извршавању одлука и других аката Скупштине града.

Градско веће је дужно да Скупштини града подноси тромесечни извештај о раду.

**Разрешење и оставка градоначелника**

Члан 76.

Градоначелник може бити разрешен пре истека времена на које је биран, на образложен предлог најмање трећине одборника, на исти начин на који је изабран.

О предлогу за разрешење градоначелника мора се расправљати и одлучивати у року од 15 дана од дана достављања предлога председнику Скупштине града, уз примену минималног рока за сазивање седнице из члана 42. ст. 3. и 5. овог статута.

Ако Скупштина не разреши градоначелника, одборници који су поднели предлог за разрешење не могу поново предложити разрешење градоначелника пре истека рока од шест месеци од одбијања претходног предлога.

Градоначелник може поднети оставку.

О поднетој оставци градоначелника, председник Скупштине града обавештава одборнике на почетку прве наредне седнице Скупштине.

**Дејство разрешења и оставке градоначелника**

Члан 77.

Разрешењем, односно оставком градоначелника престаје мандат заменика градоначелника и Градског већа.

**Разрешење и оставка заменика градоначелника,**

 **односно члана Градског већа**

Члан 78.

Заменик градоначелника, односно члан Градског већа, може бити разрешен пре истека времена на које је биран, на предлог градоначелника или најмање једне трећине одборника, на исти начин на који је изабран.

Градоначелник је дужан да истовремено са предлогом за разрешење заменика градоначелника или члана Градског већа, Скупштини града поднесе предлог за избор новог заменика градоначелника или члана Градског већа, која истовремено доноси одлуку о разрешењу и о избору.

У случају да Скупштина града разреши заменика градоначелника или члана Градског већа на предлог једне трећине одборника, градоначелник је дужан да на првој наредној седници Скупштине града поднесе предлог за избор новог заменика градоначелника, односно члана Градског већа.

О поднетој оставци заменика градоначелника или члана Градског већа, председник Скупштине града обавештава одборнике на почетку прве наредне седнице Скупштине града**.**

У случају из става 4. овог члана, градоначелник је дужан да на наредној седници Скупштине града поднесе предлог за избор новог заменика градоначелника, односно члана Градског већа.

**Вршење текућих послова по престанку мандата**

 **због разрешења или оставке**

Члан 79.

Градоначелник, заменик градоначелника или члан Градског већа који су разрешени или су поднели оставку, остају на дужности и врше текуће послове, до избора новог градоначелника, заменика градоначелника или члана Градског већа.

**Престанак мандата извршних органа Града**

 **због престанка мандата Скупштине**

Члан 80.

Престанком мандата Скупштине града престаје мандат градоначелнику и Градском већу, с тим да они врше текуће послове из своје надлежности до ступања на дужност новог градоначелника и Градског већа, односно председника и чланова привременог органа ако је Скупштини мандат престао због распуштања Скупштине.

1. **Градска управа**

**ВАРИЈАНТА I**

**-за градове које су градску управу организовале као јединствен орган**

**Градска управа**

Члан 81.

Управне послове у оквиру права и дужности Града и одређене стручне и административно-техничке послова за потребе Скупштине града, градоначелника и Градског већа, врши Градска управа.

**Надлежност**

Члан 82.

Градска управа:

1. припрема прописе и друге акте које доноси Скупштина града, градоначелник и Градско веће;
2. извршава одлуке и друге акте Скупштине града, градоначелника и Градског већа;
3. решава у управном поступку у првом степену о правима и дужностима грађана, предузећа, установа и других организација у управним стварима из надлежности Града;
4. обавља послове управног надзора над извршавањем прописа и других општих аката Скупштине града;
5. извршава законе и друге прописе чије је извршавање поверено Граду;
6. води законом прописане евиденције и стара се о њиховом одржавању;
7. обавља стручне и административно-техничке послове за потребе рада Скупштине града, градоначелника и Градског већа;
8. пружа помоћ месној заједници у обављању административно-техничких и финансијско-материјалних послова;
9. доставља извештај о свом раду на извршењу послова из надлежности Града и поверених послова, градоначелнику, Градском већу и Скупштини града, по потреби, а најмање једном годишње.

**Начела деловања Градске управе**

Члан 83.

Градска управа поступа према правилима струке, непристрасно и политички неутрално и дужна је да сваком омогући једнаку правну заштиту у остваривању права, обавеза и правних интереса.

Градска управа дужна је да грађанима омогући брзо и делотворно остваривање њихових права и правних интереса.

Градска управа дужна је да грађанима даје потребне податке и обавештења и пружа правну помоћ.

Градска управа дужна је да сарађује са грађанима и да поштује личност и достојанство грађана.

Када органи Града решавају о правима, обавезама или правним интересима физичког или правног лица, односно друге странке, Градска управа по службеној дужности врши увид, прибавља и обрађује податке из евиденција, односно регистара које у складу са посебним прописима воде државни органи, органи територијалне аутономије, јединица локалне самоуправе и имаоци јавних овлашћења, у складу са законом.

Увид, прибављање и обрада података из евиденција, односно регистара који се воде у електронском облику у поступку из става 5. овог члана, врши се путем информационог система који обезбеђује сигурност и заштиту података о личности.

У поступку из става 5. овог члана Градска управа може вршити увид, прибављати и обрађивати само оне податке који су законом или посебним прописом утврђени као неопходни за решавање о одређеном праву, обавези или правном интересу странке.

**Организација Градске управе**

Члан 84.

Градска управа образује се као јединствени орган.

У Градској управи образују се унутрашње организационе јединице за вршење сродних управних, стручних и других послова.

**Руковођење**

Члан 85.

Градском управом руководи начелник.

За начелника Градске управе може бити постављено лице које имастечено високо образовање из научне области правне науке на основним академским студијама у обиму од најмање 240 ЕСПБ бодова, мастер академским студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету, најмање пет година радног искуства у струци и положен државни стручни испит за рад у органима државне управе.

**Постављење начелника**

 **и заменика начелника Градске управе**

Члан 86.

Начелника Градске управе поставља Градско веће, на основу јавног огласа, на пет година.

Начелник Градске управе може имати заменика који га замењује у случају његове одсутности и спречености да обавља своју дужност.

Заменик начелника Градске управе се поставља на исти начин и под истим условима као начелник.

Руководиоце организационих јединица у управи распоређује  начелник Градске управе.

**Одговорност начелника**

Члан 87.

Начелник за свој рад и рад Градске управе одговара Градском већу.

**Уређење Градске управе**

Члан 88.

Одлуку о Градској управи доноси Скупштина града на предлог Градског већа.

Правилник о унутрашњем уређењу и систематизацији Градске управе, посебних органа, служби и организација обједињује начелник Градске управе и доставља Градском већу на усвајање.

**Овлашћења у вршењу управног надзора**

Члан 89.

Градска управа у обављању управног надзора може:

1. наложити решењем извршење мера и радњи у одређеном року;
2. изрећи новчану казну[[19]](#footnote-19);
3. поднети пријаву надлежном органу за учињено кривично дело или привредни преступ и поднети захтев за покретање прекршајног поступка;
4. издати привремено наређење, односно забрану;
5. обавестити други орган, ако постоје разлози, за предузимање мера за које је тај орган надлежан;
6. предузети и друге мере за које је овлашћена законом, прописом или општим актом.

Овлашћења и организација за обављање послова из става 1. овог члана, ближе се уређују одлуком Скупштине града.

**Примена прописа о управном поступку**

Члан 90.

У поступку пред Градском управом, у коме се решава о правима, обавезама и интересима грађана и правних лица, примењују се прописи о управном поступку.

**Сукоб надлежности**

Члан 91.

Градско веће решава сукоб надлежности између Градске управе и других предузећа, организација и установа кад на основу одлуке Скупштине града одлучују о појединим правима грађана, правних лица или других странака.

Начелник Градске управе решава сукоб надлежности између унутрашњих организационих јединица.

**Услови за обављање управних послова**

Члан 92.

Послове Градске управе који се односе на остваривање права, обавеза и интереса грађана и правних лица могу обављати лица која имају прописану школску спрему, положен стручни испит за рад у органима државне управе и одговарајуће радно искуство, у складу са законом и другим прописом.

**Изузеће**

Члан 93.

О изузећу начелника Градске управе решава Градско веће.

О изузећу службеног лица у Градској управи решава начелник.

***ВАРИЈАНТА II***

***- за градове које образују више градских управа***

***Организација Градске управе***

*Члан 81.*

*За вршење управних послова у оквиру права и дужности Града и одређених стручних и административно-техничких послова за потребе Скупштине града, градоначелника и Градског већа, образују се градске управе за поједине области, односно послове (у даљем тексту: градске управе).*

*Број, назив и делокруг послова за које се образују градске управе, утврђује се актом о организацији градских управа.*

***Начела деловања градских управа***

*Члан 82.*

*Градске управе поступају према правилима струке, непристрасно и политички неутрално и дужне су да сваком омогуће једнаку правну заштиту у остваривању права, обавеза и правних интереса.*

*Градске управе дужне су да грађанима омогуће брзо и делотворно остваривање њихових права и правних интереса.*

*Градске управе дужне су да грађанима дају потребне податке и обавештења и пружају правну помоћ.*

*Градске управе дужне су да сарађују са грађанима и да поштују личност и достојанство грађана.*

*Када органи Града решавају о правима, обавезама или правним интересима физичког или правног лица, односно друге странке, градске управе по службеној дужности врше увид, прибављају и обрађују податке из евиденција, односно регистара које у складу са посебним прописима воде државни органи, органи територијалне аутономије, јединица локалне самоуправе и имаоци јавних овлашћења, у складу са законом.*

*Увид, прибављање и обрада података из евиденција, односно регистара који се воде у електронском облику у поступку из става 5. овог члана, врши се путем информационог система који обезбеђује сигурност и заштиту података о личности.*

*У поступку из става 5. овог члана градска управа може вршити увид, прибављати и обрађивати само оне податке који су законом или посебним прописом утврђени као неопходни за решавање о одређеном праву, обавези или правном интересу странке.*

***Надлежност***

*Члан 83.*

*Градске управе, у оквиру свог делокруга:*

1. *припремају прописе и друге акте које доноси Скупштина града, градоначелник и Градско веће;*
2. *извршавају одлуке и друге акте Скупштине града, градоначелника и Градског већа;*
3. *решавају у управном поступку у првом степену о правима и дужностима грађана, предузећа, установа и других организација у управним стварима из надлежности Града;*
4. *обављају послове управног надзора над извршавањем прописа и других општих аката Скупштине града;*
5. *извршавају законе и друге прописе чије је извршавање поверено Граду;*
6. *воде законом прописане евиденције и старају се о њиховом одржавању;*
7. *обављају стручне**и**административно-техничке послове за потребе рада Скупштине града, градоначелника и Градског већа;*
8. *пружају помоћ месној заједници у обављању административно-техничких и финансијско-материјалних послова;*
9. *достављају извештај о свом раду на извршењу послова из надлежности Града и поверених послова, градоначелнику, Градском већу и Скупштини града по потреби, а најмање једном годишње.*

***Руковођење***

*Члан 84.*

*Градским управама руководе начелници градских управа (у даљем тексту: начелник).*

 *За начелника може бити постављено лице које има стечено високо образовање из одговарајуће области у односу на делокруг управе, на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету, најмање пет година радног искуства у струци и положен државни стручни испит за рад у органима државне управе..*

 *Начелника поставља Градско веће, на основу јавног огласа, на пет година.*

 *Начелник може имати заменика који га замењује у случају његове одсутности или спречености да обавља своју дужност.*

 *Заменик начелника се поставља на исти начин и под истим условима као и начелник.*

***Одговорност начелника***

*Члан 85.*

 *Начелник за свој рад и рад градске управе којом руководи одговара Градском већу у складу са овим статутом и актом о организацији градских управа.*

***Уређење градских управа***

*Члан 86.*

 *Одлуку о организацији градских управа доноси Скупштина града на предлог Градског већа.*

 *Правилник о унутрашњем уређењу и систематизацији градских управа, посебних органа, служби и организација обједињује начелник управе надлежне за опште, правне или нормативно правне послове[[20]](#footnote-20) и доставља Градском већу на усвајање.*

***Унутрашње организационе јединице***

*Члан 87.*

 *У градским управама, за вршење сродних послова, образују се унутрашње организационе јединице.*

 *Руководиоце унутрашњих организационих јединица у градским управама распоређује начелник.*

***Овлашћења у вршењу управног надзора***

*Члан 88.*

 *Градске управе у обављању управног надзора могу:*

1. *наложити решењем извршење мера и радњи у одређеном року;*
2. *изрећи новчану казну[[21]](#footnote-21);*
3. *поднети пријаву надлежном органу за учињено кривично дело или привредни преступ и поднети захтев за покретање прекршајног поступка;*
4. *издати привремено наређење, односно забрану;*
5. *обавестити други орган, ако постоје разлози, за предузимање мера за које је тај орган надлежан;*
6. *предузети и друге мере за које је овлашћена законом, прописом или општим актом.*

 *Овлашћења и организација за обављање послова из става 1. овог члана ближе се уређују одлуком Скупштине града.*

***Примена прописа о управном поступку***

*Члан 89.*

 *У поступку пред градском управом, у коме се решава о правима, обавезама и интересима грађана и правних лица, примењују се прописи о управном поступку.*

***Сукоб надлежности***

*Члан 90.*

 *Градско веће решава сукоб надлежности између градских управа, као и између градске управе и других предузећа, организација и установа кад на основу одлуке Скупштине града одлучују о појединим правима грађана, правних лица или других странака.*

 *Начелник решава сукоб надлежности између унутрашњих организационих јединица у оквиру градске управе.*

***Услови за обављање управних послова***

*Члан 91.*

 *Послове градских управа, који се односе на остваривање права, обавеза и интереса грађана и правних лица, могу обављати лица која имају прописану школску спрему, положен стручни испит за рад у органима државне управе и одговарајуће радно искуство, у складу са законом и другим прописом.*

***Изузеће***

*Члан 92.*

 *О изузећу начелника решава Градско веће.*

 *О изузећу службеног лица у градској управи решава начелник.“*

1. **Градско правобранилаштво**

Члан 94.

Послове правне заштите имовинских права и интереса Града обавља Градско правобранилаштво.

Образовање, уређење и организација, као и друга питања од значаја за рад Градског правобранилаштва, утврђују се одлуком Скупштине града у складу са основама за уређење и организацију правобранилаштва прописаних законом.

**V. НЕ­ПО­СРЕД­НО УЧЕ­ШЋЕ ГРАЂА­НА  У ОСТВА­РИ­ВА­ЊУ ЛОКАЛНЕ САМОУПРАВЕ**

**Облици непосредног учешћа грађана**

Члан  95.

Гра­ђа­ни не­по­сред­но уче­ству­ју у оства­ри­ва­њу по­сло­ва Града пу­тем гра­ђан­ске ини­ци­ја­ти­ве, збо­ра гра­ђа­на и ре­фе­рен­ду­мом.

**Грађанска иницијатива**

Члан 96.

Гра­ђа­ни пу­тем гра­ђан­ске ини­ци­ја­ти­ве пред­ла­жу Скуп­шти­ни града до­но­ше­ње ак­та ко­јим ће се уре­ди­ти од­ре­ђе­но пи­та­ње из надлежности Града, про­ме­ну ста­ту­та или дру­гих ака­та и рас­пи­си­ва­ње ре­фе­рен­ду­ма у скла­ду са за­ко­ном.

Градска управа је дужна да грађанима пружи стручну помоћ приликом формулисања предлога садржаног у грађанској иницијативи.

Гра­ђан­ска ини­ци­ја­ти­ва пу­но­ва­жно је по­кре­ну­та ако је ли­ста пот­пи­сни­ка гра­ђан­ске ини­ци­ја­ти­ве са­ста­вље­на у скла­ду са за­ко­ном и ако је исту пот­пи­са­ло 5% од укупног броја грађана са бирачким правом.

О пред­ло­гу из ста­ва 1. ово­га чла­на, Скуп­шти­на града је ду­жна да одр­жи рас­пра­ву и да до­ста­ви обра­зло­жен од­го­вор гра­ђа­ни­ма у ро­ку од 60 да­на од дана до­би­ја­ња пред­ло­га.

**Збор грађана**

Члан 97.

Збор грађана расправља и даје предлоге о питањима из надлежности органа Града.

**Сазивање збора**

Члан  98.

Збор гра­ђа­на са­зи­ва се за на­се­ље­но ме­сто или део на­се­ље­ног ме­ста, ко­ји мо­же би­ти: за­се­лак, ули­ца, део град­ског на­се­ља, под­руч­је ме­сне за­јед­ни­це или другог облика месне самоуправе.

Збор гра­ђа­на са­зи­ва градоначелник, председник Скупштине града, овлашћени представник месне заједнице или другог облика месне самоуправе, најмање 50 грађана са пребивалиштем на подручју за које се збор сазива и најмање једна четвртина одборника, нај­ма­ње осам да­на пре да­на одр­жа­ва­ња.

Градска управа је дужна да пружи помоћ сазивачу у сазивању и припремању одржавања збора грађана.

Предлог за сазивање збора може упутити орган Града надлежан за одлучивање о питању које се разматра на збору.

О са­зва­ном збо­ру, гра­ђа­ни се оба­ве­шта­ва­ју ис­ти­ца­њем ак­та о са­зи­ва­њу збо­ра на интернет презентацији Града, на огласној та­бли Града, пре­ко сред­ста­ва ин­фор­ми­са­ња или на дру­ги уоби­ча­јен на­чин.

Сазивач је обавезан да обавести Градску управу о одржавању збора.

**Рад збора и утврђивање ставова збора**

Члан 99.

Збором грађана председава сазивач или лице које он овласти.

Збор грађана разматра предлоге и заузима ставове о њима ако му присуствује 5% грађана са бирачким правом са подручја за које је збор сазван.

Право учешћа у разматрању питања, покретању иницијатива и предлагању појединих решења, имају сви пунолетни грађани Града.

Право одлучивања на збору грађана имају и грађани чије је пребивалиште или имовина на подручју за које је збор сазван.

Одлуке на збору грађана се доносе већином присутних грађана са правом одлучивања.

Градска управа дужна је да пружи стручну помоћ грађанима приликом формулисања предлога, односно захтева збора грађана, а пре њиховог упућивања надлежним органима Града.

Начин рада и начин утврђивања ставова збора уређују се одлуком Скупштине града.

**Поступање надлежног органа Града**

 **по одржаном збору**

Члан 100.

Органи Града дужни су да у року од 60 дана од дана одржавања збора грађана, размотре захтеве и предлоге грађана, заузму став о њима, односно донесу одговарајућу одлуку или меру и о томе обавесте грађане.

**Референдум**

Члан 101.

Скуп­шти­на града мо­же на соп­стве­ну ини­ци­ја­ти­ву, ве­ћи­ном гла­со­ва од укуп­ног бро­ја од­бор­ни­ка, да рас­пи­ше ре­фе­рен­дум о пи­та­њи­ма из сво­је надлежности.

Скуп­шти­на града ду­жна је да рас­пи­ше ре­фе­рен­дум о пи­та­њу из сво­је надлежности на зах­тев гра­ђа­на.

Зах­тев гра­ђа­на из става 2. овог члана пу­но­ва­жан је ако је ли­ста пот­пи­сни­ка зах­те­ва са­ста­вље­на у скла­ду са за­ко­ном и ако је исту пот­пи­са­ло нај­ма­ње 10% грађана са бирачким правом на територији Града.

Од­лу­ка пу­тем ре­фе­рен­ду­ма до­не­та је ако се за њу из­ја­сни­ла ве­ћи­на гра­ђа­на са бирачким правом на територији Града ко­ја је гла­са­ла, под усло­вом да је гла­са­ло ви­ше од по­ло­ви­не укуп­ног бро­ја гра­ђа­на са бирачким правом на територији Града.

Одлука донета на референдуму је обавезна, а Скупштина града је не може ставити ван снаге, нити изменама и допунама мењати њену суштину у периоду од годину дана од дана доношења одлуке.

**Ре­фе­рен­дум на де­лу те­ри­то­ри­је Града**

Члан  102.

Скуп­шти­на града ду­жна је да рас­пи­ше ре­фе­рен­дум на де­лу те­ри­то­ри­је Града о пи­та­њу ко­је се од­но­си на по­тре­бе, од­но­сно ин­те­ре­се ста­нов­ни­штва то­г де­ла те­ри­то­ри­је, ако је ли­ста пот­пи­сни­ка зах­те­ва за рас­пи­си­ва­ње ре­фе­рен­ду­ма са­ста­вље­на у скла­ду са за­ко­ном и ако је исту пот­пи­са­ло нај­ма­ње 10% бирача са пребивалиштем на де­лу те­ри­то­ри­је Града за ко­ји се тра­жи рас­пи­си­ва­ње ре­фе­рен­ду­ма.

**Петиција грађана**

Члан 103.

Петиција је писано обраћање појединца или групе грађана са пребивалиштем на територији Града, којим се од одређеног органа Града тражи да покрене поступак или предузме меру или радњу из своје надлежности.

Петиција обавезно садржи:

1. Назив органа коме се упућује,
2. Правни основ за подношење петиције са захтевом да се на петицију одговори,
3. Јасно формулисан захтев, односно предлог подносиоца, са образложењем,
4. Име, презиме и пребивалиште подносиоца петиције и
5. Потпис подносиоца петиције

Орган Града коме је упућена петиција је дужан да у року од 30 дана од дана достављања, обавести подносиоца петиције о свом ставу поводом захтева, односно предлога садржаних у петицији.

Градска управа је дужна да грађанима пружи стручну помоћ у формулисању петиције, као и да им пружи потребне податке и обавештења од значаја за формулисање образложеног захтева, односно предлога садржаних у петицији.

**Притужбе грађана**

Члан 104.

Органи Града дужни су да свима омогуће подношење притужби на свој рад и на неправилан рад запослених у Градској управи и њихов однос према грађанима.

Органи Града дужни су да испитају наводе истакнуте у притужби, који указују на пропусте и неправилности у њиховом раду и да у складу са законом покрену одговарајући поступак за санкционисање и отклањање пропуста и неправилности.

Органи Града дужни су да дају подносиоцу притужбе, одговоре и информације о томе да ли је и како по притужби поступљено у року од 30 дана, ако подносилац притужбе то захтева.

**VI. ДРУГИ ОБЛИЦИ УЧЕШЋА ГРАЂАНА У ПОСЛОВИМА ГРАДА**

**Савет за развој града**

Члан 105.

Оснива се Савет за развој града као самостално радно тело.

Савет за развој града:

1. иницира утврђивање приоритета у области развоја Града;
2. учествује у изради стратешких и појединачних планова развоја у областима од значаја за развој Града;
3. подстиче развој и прати партнерства између Града и надлежних органа и организација, месних заједница и удружења грађана, у циљу стварања и спровођења развојних пројеката;
4. иницира и учествује у утврђивању локалне политике и мера у социјалној заштити, образовању, здравственој заштити, запошљавању, одрживом развоју, као и у другим областима од значаја за развој Града;
5. предлаже моделе финансирања активности у области социјалне политике, образовања, здравствене заштите, запошљавања, одрживог развоја, као и у другим областима од значаја за развој Града;
6. иницира припрему пројеката или учешће у програмима или пројектима у циљу унапређења услуга и обезбеђења права грађана, која су у надлежности Града;
7. прати и даје мишљење о реализацији стратешких и појединачних планова развоја Града;
8. даје мишљење о предлозима развојних пројеката у Граду који се делимично или потпуно финансирају из буџета града, прати њихово остваривање и даје своје мишљење о томе, надлежном органу Града;
9. на основу одлуке надлежног органа Града учествује у партнерским програмима и пројектима које спроводи Град са републичким и покрајинским органима и установама, јединицама локалне самоуправе и домаћим и међународним организацијама и партнерима.

**Састав и мандат**

 **Савета за развој града**

Члан 106.

Савет за развој града има\_\_\_\_\_\_\_\_ чланова

Чланови Савета за развој града бирају се на период од четири године, а по истеку мандата могу бити поново изабрани.

Чланове Савета за развој града бира Скупштина града из реда грађана и стручњака у областима од значаја за локалну самоуправу, на предлог градоначелника, Градског већа, одборничких група, месних заједница, удружења грађана, струковних и професионалних удружења или јавних служби Града, водећи рачуна о равноправности полова и заступљености припадника националних мањина.

За члана Савета за развој града може бити изабран кандидат који испуњава најмање један од следећих услова:

1. доказану стручност и дугогодишње ангажовање на унапређењу Града у питањима од значаја за развој Града;
2. активно учешће у већем броју реализованих активности *–* пројеката од важности за Град;
3. вишегодишње искуство и доказану стручност у професионалном раду у установама и организацијама и удружењима грађана у областима од значаја за Град, као што су: локални економски развој, туризам, пољопривреда, комунална инфраструктура и урбанистички развој, култура, просвета, здравствена и социјална заштита и др.

**Начин рада Савета за развој града**

Члан 107.

 Председник Савета за развој града организује рад Савета за развој града, сазива и председава седницама, остварује сарадњу са органима Града, и обавља друге послове утврђене пословником Савета за развој града.

 Председника Савета за развој града бирају чланови Савета за развој града у складу са пословником Савета за развој града.

Седнице Савета за развој града сазива председник Савета најмање једном у три месеца или на писани захтев органа Града или једне трећине чланова Савета за развој града у року од 15 дана од дана подношењa захтева.

Стручне и административне послове у вези са радом Савета за развој града обавља Градска управа.

Средства за рад Савета обезбеђују се из буџета Града, а могу се обезбеђивати и из других извора, у складу са законом.

Начин рада Савета за развој града ближе се уређује пословником Савета за развој града.

**Јавна анкета**

Члан 108.

Органи Града могу консултовати грађане о питањима из своје надлежности.

Консултације из става 1. овог члана врше се путем јавне анкете.

**Јавна расправа**

Члан 109.

Јавна расправа представља скуп различитих активности, предузетих у унапред предвиђеном временском оквиру, у циљу прибављања предлога и ставова грађана о нацрту неког акта.

Јавна расправа обавезно укључује организовање најмање једног отвореног састанка представника надлежних органа Града, односно јавних служби са заинтересованим грађанима, представницима удружења грађана и средстава јавног обавештавања (округли столови, трибине, презентације и сл.) и прикупљање предлога, сугестија и мишљења грађана и осталих учесника у јавној расправи у писаној или електронској форми.

Орган надлежан за организовање јавне расправе је дужан да грађанима из свих делова Града омогући учешће у јавној расправи.

Начин и поступак организовања и спровођења јавне расправе ближе се уређује посебном одлуком Скупштине града.

**Време трајања јавне расправе**

Члан 110.

Јавна расправа траје најмање 20 дана.

**Објављивање отпочињања рада**

 **на припреми прописа**

Члан 111.

Надлежни орган Града је дужан да на интернет презентацији Града, односно на други примерен начин обавести јавност да је отпочео рад на припреми прописа које доноси скупштина.

**Обавезна јавна расправа**

Члан 112.

Органи Града дужни су да одрже јавну расправу:

1. у поступку припреме статута;
2. у поступку припреме буџета Града (у делу планирања инвестиција);
3. у поступку припреме стратешких планова развоја;
4. у поступку утврђивања стопа изворних прихода Града;
5. у поступку припреме просторних и урбанистичких планова;
6. у другим случајевима предвиђеним законом и статутом Града.

 Јавна расправа из става 1. овог члана спроводи се о нацрту акта (одлуке, плана и другог акта у припреми), а може се спровести и раније на предлог органа надлежног за припрему и утврђивање нацрта.

 Јавну расправу из става 1. овог члана организује Градско веће на начин и у време које предложи орган надлежан за утврђивање нацрта, ако овим статутом или посебном одлуком из члана 109. став 4. овог статута није другачије одређено.

**Јавна расправа на основу предлога,**

 **односно захтева**

Члан 113.

Јавна расправа може се спровести у поступку доношења других општих аката из надлежности Скупштине града, на основу захтева предлагача општег акта, једне трећине одборника или предлога 100 грађана.

Ради спровођења јавне расправе, предлог грађана је потребно да својим потписима подржи најмање 100 грађана са бирачким правом на територији Града.

Прикупљање потписа грађана за спровођење јавне расправе из става 1. овог члана, спроводи се у складу са прописима који уређују грађанску иницијативу.

Надлежно радно тело Скупштине града одлучује по примљеном предлогу, односно захтеву из става 1. овог члана.

Уколико надлежно радно тело Скупштине града прихвати предлог, односно захтев из става 1. овог члана, Градско веће организује јавну расправу, по правилу, на начин и у време које је у тим поднесцима предложено.

**Организовање јавне расправе**

Члан 114.

Градско веће организује јавну расправу, одређује начин спровођења, место и време трајања јавне расправе.

Градско веће упућује јавни позив грађанима, удружењима, стручној и осталој јавности, за учешће у јавној расправи.

Јавни позив за учешће на јавној расправи, објављује се на интернет презентацији Града и на други погодан начин. Уз јавни позив обавезно се објављује програм спровођења јавне расправе, као и нацрт акта који је предмет јавне расправе.

Градско веће може упутити позив за учешће на јавној расправи одређеним појединцима, представницима органа, организација и удружења за које сматра да су заинтересовани за акт који се разматра.

О току јавне расправе сачињава се извештај који садржи све предлоге и сугестије изнете у јавној расправи, као и ставове органа надлежног за припрему предлога акта о поднетим предлозима и сугестијама са образложењем разлога за њихово прихватање, односно неприхватање.

Извештај из става 5. oвог члана објављује се на интернет презентацији Града и на други погодан начин.

**Утврђивање предлога акта после споведене расправе**

Члан 115.

Орган надлежан за утврђивање предлога акта о којем је спроведена јавна расправа, дужан је да приликом утврђивања предлога акта води рачуна о сугестијама и предлозима датим у јавној расправи.

**VII. МЕ­СНА СА­МО­У­ПРА­ВА**

**Облици месне самоуправе**

Члан 116.

 Ради задовољавања потреба и интереса од непосредног значаја за грађане са одређеног подручја, у Граду се оснивају месне заједнице и други облици месне самоуправе.

 Месна заједница се оснива за једно или више села.

 Месна заједница, односно други облик месне самоуправе (у даљем тексту: месна заједница) оснива се за: насељено место, два или више насељених места, део насељеног места, градску четврт, рејон, стамбени блок, улицу, део једне или више улица, који представља просторну, функционалну и урбанистичку целину и где постоји међусобна интересна повезаност грађана и могућност њиховог организовања.

**Правни статус месне заједнице**

Члан 117.

 Месна заједница има својство правног лица, у оквиру права и дужности утврђених овим статутом и одлуком о оснивању.

 Месна заједница има свој печат и рачун.

**Имовина месних заједница**

Члан 118.

Месна заједница има своју имовину коју могу чинити: покретне ствари, новчана средства, као и права и обавезе.

Месна заједница има право коришћења на непокретностима које су у јавној својини Града.

**Предлог за образовање, односно укидање месне заједнице**

Члан 119.

Предлог за образовање, односно укидање месне заједнице могу поднети најмање 10% бирача са пребивалиштем на подручју на које се предлог односи, најмање једна трећина одборника и Градско веће.

 Скупштина града, уз претходно прибављено мишљење грађана, одлучује о образовању, подручју за које се образује, промени подручја и укидању месних заједница.

 Нова месна заједница се образује спајањем две или више постојећих месних заједница или издвајањем дела подручја из једне или више постојећих месних заједница у нову месну заједницу.

 Месна заједница се може укинути и њено подручје припојити једној или више постојећих месних заједница.

 Променом подручја месне заједнице сматра се и измена граница подручја уколико се извршеном изменом део подручја једне месне заједнице припаја подручју друге месне заједнице.

 Одлука из става 2. члана доноси се већином гласова од укупног броја одборника.

**Одлука о месним заједницама**

Члан 120.

 Одлуком о месним заједницама уређује се образовање, односно укидање или променa подручја месне заједнице, правни статус месне заједнице, имовина месне заједнице, права и дужности месне заједнице, број чланова савета, надлежност савета месне заједнице, поступак избора чланова савета месне заједнице, распуштање савета месне заједнице, престанак мандата чланова савета месне заједнице, финансирање месне заједнице, учешће грађана у вршењу послова месне заједнице, сарадња месне заједнице са другим месним заједницама, поступак за оцену уставности и законитости аката месне заједнице, као и друга питања од значаја за рад и фунционисање месних заједница на територији Града.

**Савет месне заједнице**

Члан 121.

 Савет месне заједнице је основни представнички орган грађана на подручју месне самоуправе.

 Избори за савет месне заједнице спроводе се по правилима непосредног и тајног гласања на основу општег и једнаког изборног права, у складу са актом о оснивању.

 Мандат чланова савета месне заједнице траје 4 године.

 Изборе за савет месне заједнице расписује председник Скупштине града.

 Председника савета месне заједнице бира савет из реда својих чланова, тајним гласањем, већином гласова од укупног броја чланова савета месне заједнице.

 Савет месне заједнице:

 1) доноси статут месне заједнице;

 2) доноси финансијски план месне заједнице и програме развоја месне заједнице;

 3) бира и разрешава председника савета месне заједнице;

 4) предлаже мере за развој и унапређење комуналних и других делатности на подручју месне заједнице;

 5) доноси пословник о раду савета месне заједнице и друге акте из надлежности месне заједнице;

 6) покреће иницијативу за доношење нових или измену постојећих прописа Града;

 7) врши друге послове из надлежности месне заједнице утврђене статутом Града, актом о оснивању месне заједнице или другим градским прописима.

Савет месне заједнице је дужан да имовином месне заједнице, као и непокретностима у јавној својини Града на којима има право коришћења, управља, користи и располаже у складу са законом, одлукама Скупштине града и Статутом месне заједнице.

 Ангажовање председника и чланова савета, као и чланова других органа месне заједнице не подразумева стварање додатних финансијских обавеза месној заједници.

**Распуштање савета месне заједнице**

Члан 122.

 Савет месне заједнице може се распустити ако:

 1) савет не заседа дуже од три месеца;

 2) не изабере председника савета у року од месец дана од дана одржавања избора за чланове савета месне заједнице или од дана његовог разрешења, односно подношења оставке;

 3) не донесе финансијски план у року одређеном одлуком Скупштине града.

 Одлуку о распуштању савета месне заједнице доноси Скупштина града на предлог Градског већа које врши надзор над законитошћу рада и аката месне заједнице.

 Председник Скупштине града расписује изборе за савет месне заједнице, у року од 15 дана од ступањана снагу одлуке о распуштању савета месне заједнице, с тим да од датума расписивања избора до датума одржавања избора не може протећи више од 45 дана.

 До конституисања савета месне заједнице, текуће и неодложне послове месне заједнице обављаће повереник Града кога именује Скупштина града истовремено са доношењем одлуке о распуштању савета месне заједнице.

**Финансирање месне заједнице**

Члан 123.

 Средства за рад месне заједнице обезбеђују се из:

 1) средстава утврђених одлуком о буџету Града, укључујући и самодопринос,

 2) донација и

 3) прихода које месна заједница оствари својом активношћу.

 Месна заједница доноси финансијски план на који сагласност даје Градско веће, у складу са одлуком о буџету Града.

**Поверавање послова месној заједници и**

**организовање рада управе у месним заједницама**

Члан 124.

 Одлуком Скупштине града може се свим или појединим месним заједницама поверити вршење одређених послова из надлежности Града, уз обезбеђивање за то потребних средстава.

 Приликом одлучивања о поверавању послова из става 1. овог члана полази се од значаја тих послова за задовољавање свакодневних и непосредних потреба грађана са одређеног подручја.

 За обављање одређених послова из надлежности Градске управе, посебно у вези са остваривањем права грађана, може се организовати рад управе у месним заједницама.

 Послове из става 3. овог члана, начин и место њиховог вршења, одређује градоначелник, на предлог начелника Градске управе.

***Напомена:*** *у градовима са више градских управа, став 4. треба да гласи:*

*„Послове из става 3. овог члана, начин и место њиховог вршења, одређује градоначелних, на предлог начелника надлежне градске управе.“.*

**Стручна помоћ у обављању послова месне заједнице**

Члан 125.

Градска управа је дужна да месној заједници пружа помоћ у обављању административно-техничких и финансијско-материјалних послова.

**Поступак за оцену уставности и законитости**

 **општег акта месне заједнице**

Члан 126.

Градско веће покренуће поступак за оцену уставности и законитости општег акта месне заједнице пред Уставним судом, ако сматра да тај акт није у сагласности са Уставом или законом.

 Градоначелник је дужан да обустави од извршења општи акт месне заједнице за који сматра да није сагласан Уставу или закону, решењем које ступа на снагу објављивањем у Службеном листу града\_\_\_\_\_\_\_\_\_\_\_\_.

Решење о обустави од извршења престаје да важи ако Градско веће у року од пет дана од објављивања решења не покрене поступак за оцену уставности и законитости општег акта.

**Указивање савету месне заједнице**

 **на предузимање одговарајућих мера**

Члан 127.

 Када Градско веће сматра да општи акт месне заједнице није у сагласности са статутом Града, актом о оснивању месне заједнице или другим градским прописом, указаће на то савету месне заједнице ради предузимања одговарајућих мера.

 Ако савет месне заједнице не поступи по предлозима органа из става 1. овог члана, градоначелник ће поништити општи акт месне заједнице решењем које ступа на снагу објављивањем у ''Службеном листу града \_\_\_\_\_\_\_\_\_\_\_\_''.

 Градско веће, предлаже градоначелнику обустављање финансирања активности месне заједнице у којима се финансијска средства не користе у складу са финансијским планом месне заједнице, одлуком о буџету или законом.

**VIII. САРАДЊА И УДРУЖИВАЊЕ  ГРАДА**

**Сарадња и удруживање Града**

 **са општинама и градовима у земљи**

Члан 128.

 Град, органи и службе Града, као и предузећа, установе и друге организације чији је оснивач, удру­жу­је се и оства­ру­је са­рад­њу са другим оп­шти­на­ма и гра­до­ви­ма и њиховим органима и службама у областима од заједничког интереса и ра­ди њиховог оства­ри­ва­ња могу удруживати средства и образовати заједничке органе, предузећа, установе и друге организације и установе, у складу са законом и статутом.

 Сарадња из става 1. овог члана подразумева и уступање обављања појединих послова из надлежности Града другој јединици локалне самоуправе или предузећу, установи и другој организацији чији је оснивач Град.

 Ако Град закључи споразум о сарадњи са другим општинама или са градом ради заједничког обављања послова из области комуналних делатности, ти послови заједнички се обављају у складу са законом који уређује комуналне делатности.

**Споразум о сарадњи**

Члан 129.

 Споразумом о сарадњи Града са другим јединицама локалне самоуправе уређују се: назив и седиште заједничког органа, предузећа, установе или друге организације, врста, обим и начин обављања послова, начин финансирања, управљање и надзор над радом, приступање споразуму других јединица локалне самоуправе, поступак иступања односно одустајања од споразума јединице локалне самоуправе, права и обавезе запослених, као и друга питања од значаја за оснивање, рад и престанак рада, у складу са законом.

 Скупштина града одлучује о закључивању споразума из става 1. овог члана већином гласова од укупног броја одборника и дужна је да га достави министарству надлежном за локалну самоуправу у року од 30 дана од дана закључења споразума.

**Заједничко извршавање поверених послова**

Члан 130.

 Град може, заједно са једном или више општина, односно градова, предложити министарству надлежном за локалну самоуправу заједничко извршавање одређених поверених послова, у складу са законом којим се уређује државна управа и уредбом Владе Републике Србије којом се уређују ближи услови и начин заједничког извршавања поверених послова.

 Град може прихватити предлог надлежног органа државне управе да са једном или више општина, односно градова, заједнички обезбеди извршавање одређених поверених послова, у складу са законом којим се уређује државна управа и уредбом Владе Републике Србије којом се уређују ближи услови и начин заједничког извршавања поверених послова.

 Скупштина града одлучује о предлогу из става 2. овог члана у року од 30 дана од дана достављања предлога.

 Уколико прихвати предлог из става 2. овог члана, Скупштина града закључује са једном, односно више општина, односно градова, споразум о сарадњи којим се уређује заједничко извршавање поверених послова и доставља га министарству надлежном за локалну самоуправу.

 Споразум о сарадњи из става 4. овог члана објављује се после прибављања сагласности Владе Републике Србије.

**Оснивање заједничког органа, службе, предузећа или друге организације**

Члан 131.

Споразумом о сарадњи Града са другим општинама, односно градовима, може се предвидети оснивање заједничког органа, службе, предузећа или друге организаације.

У случају из става 1. овог члана, надлежни орган Града заједно са надлежним органом другог, односно других оснивача, одлучује о постављењу, односно именовању руководиоца заједничког органа, службе, предузећа или друге организације, разрешењу и њиховој одговорности и престанку дужности, у складу са законом.

Кад је споразумом о сарадњи предвиђено да заједнички орган одлучује о правима и обавезама грађана са пребивалиштем на територији Града у управном поступку, о правима и обавезама тих грађана у другостепеном поступку одлучује Градско веће, у складу са законом.

Средства за рад заједничког органа обезбеђују се у буџету Града, сразмерно обиму послова које за Град обавља заједнички орган.

**Уступање послова другој општини, односно граду**

Члан 132.

Споразумом о сарадњи Град може уступити одређене послове из своје надлежности другој општини, односно граду.

Средства за рад органа општине, односно града који обавља уступљене послове, обезбеђују се у буџету Града, сразмерно обиму уступљених послова.

Кад је споразумом о сарадњи предвиђено да уступљени послови обухватају одлучивање о правима и обавезама грађана са пребивалиштем на територији Града у управном поступку, о правима и обавезама тих грађана у другостепеном поступку одлучује Градско веће, у складу са законом.

Уступљени послови обављају се у име и за рачун Града, а за њихово обављање одговоран је Град.

**Престанак важења споразума о сарадњи**

Члан 133.

Споразум о сарадњи престаје да важи на захтев Града или друге јединице локалне самоуправе учеснице споразума.

Скупштина града упућује писани захтев другој учесници споразума најкасније шест месеци пре дана са којим споразум о сарадњи престаје да важи и истовремено о томе обавештава министарство надлежно за локалну самоуправу.

Споразум о сарадњи који је закључило више јединица локалне самоуправе, на захтев Града престаје да важи само у делу који се односи на Град.

**Сарадња са јединицама локалне самоуправе других држава**

Члан 134.

Град мо­же да оства­ру­је са­рад­њу у областима од заједничког интереса са јединицама локалне самоуправе у другим државама, у оквиру спољне политике Републике Србије, уз поштовање територијалног јединства и правног поретка Републике Србије, у складу са Уставом и законом.

 Од­лу­ку о са­рад­њи са одговарајућим територијалним заједницама, општинама и гра­до­ви­ма до­но­си Скуп­шти­на града, уз сагласност Владе Републике Србије.

Споразум или други акт о успостављању сарадње потписује градоначелник или лице које он овласти.

Акт из става 3. овог члана објављује се и ступа на снагу после прибављања сагласности Владе Републике Србије.

**Удруживање у асоцијације градова и општина**

Члан 135.

Град мо­же би­ти оснивач или при­сту­па­ти асо­ци­ја­ци­јама гра­до­ва и оп­шти­на, ради унапређења развоја локалне самоуправе, њене заштите и остваривања заједничких интереса.

Град оснива или приступа асоцијацијама градова и општина које заступају интересе свог чланства пред државним органима, а посебно у поступку доношења закона и других аката од значаја за остваривање послова јединица локалне самоуправе.

**Сарадња са удружењима и другим организацијама**

Члан 136.

Органи Града могу сарађивати са удружењима, хуманитарним и другим организацијама, у интересу Града и њених грађана.

**Учешће у европским интеграцијама**

Члан 137.

Град у оквиру својих надлежности, преко својих органа, прати процес европских интеграција Републике Србије и развија за то потребне административне капацитете, у складу са законом и утврђеном политиком Републике Србије.

**IX. ЗА­ШТИ­ТА  ЛО­КАЛ­НЕ СА­МО­У­ПРА­ВЕ**

**Заштита права Града**

Члан 138.

За­шти­та пра­ва Града обез­бе­ђу­је се на на­чин и по по­ступ­ку утвр­ђе­ном зако­ном.

**Покретање поступка за оцену уставности и законитости**

Члан 139.

 Скупштина града покреће поступак за оцену уставности и законитости закона или другог општег акта Републике Србије којим се повређује право на локалну самоуправу.

***Напомена****: За градове на територији Аутономне покрајине, овај члан гласи:*

 *„Скупштина града покреће поступак за оцену уставности и законитости закона или другог општег акта Републике Србије или Аутономне покрајине, којим се повређује право на локалну самоуправу.“*

**Право жалбе Уставном суду**

Члан 140.

 Градоначелник има право жалбе Уставном суду ако се појединачним актом или радњом државног органа или органа Града онемогућава вршење надлежности Града.

**Локални омбудсман**

Члан 141.

У Граду се установљава локални омбудсман.

Локални омбудсман независно и самостално штити права грађана од повреда учињених од стране Градске управе као и установа, органа и организација који врше јавна овлашћења, а чији оснивач је Град; контролише рад Градске управе и штити право грађана на локалну самоуправу, ако је реч о повреди прописа и општих аката Града.

Локални омбудсман може имати једног или више заменика. На предлог локалног омбудсмана Скупштина града одлучује о установљењу, о броју заменика и подручју њиховог рада, као и о избору заменика.

***Напомена****: За градове са мултиетничким саставом становништва став 3. гласи:*

*„Локални омбудсман може имати једног или више заменика. Локални омбудсман има најмање једног заменика који је задужен за област мањинских права. На предлог локалног омбудсмана Скупштина града одлучује о установљењу, броју заменика и подручју њиховог рада, као и о избору заменика.“*

**Самосталност и независност**

Члан 142.

Локални омбудсман поступа и делује на основу и у оквиру Устава, закона, потврђених међународних уговора и општеприхваћених правила међународног права као и статута Града.

У свом деловању локални омбудсман се руководи принципима законитости, непристрасности, независности и правичности.

Одлуком Скупштине града ближе се уређују начин обраћања локалном омбудсману и правила поступања и рада локалног омбудсмана.

**Поступање локалног омбудсмана**

Члан 143.

О појавама незаконитог и неправилног рада Градске управе и јавних служби које врше јавна овлашћења, а чији је оснивач Град, којима се крше права или интереси грађана, локални омбудсман упозорава ове органе и службе, упућује им критике, даје препоруке за рад, иницира покретање поступака за отклањање повреда права и о томе обавештава јавност.

 У домену заштите људских и мањинских права, локални омбудсман:

1. прати остваривање људских и мањинских права и даје препоруке за унапређење остваривања људских и мањинских права;
2. прикупља информације о примени закона и других прописа из области људских права и права на локалну самоуправу;
3. саставља годишњи извештај о остваривању људских и мањинских права;
4. обавештава ширу јавност о кршењу људских и мањинских права;
5. прима и испитује представке које се односе на повреду људских и мањинских права;
6. посредује у мирном решавању спорова везаних за кршење људских права;
7. иницира покретање одговарајућих поступака пред надлежним органима у случају кршења људских права;
8. организује и учествује у организовању стручних састанака, саветовања и кампања информисања јавности о питањима значајним за остваривање људских и мањинских права;
9. иницира и подстиче образовање о људским и мањинским правима;
10. обавља и друге послове утврђене законом, статутом и одлуком Скупштине града.

У обављању својих надлежности локални омбудсман сарађује са локалним омбудсманима у другим јединицама локалне самоуправе, као и са Заштитником грађана у Републици.

***Напомена:*** *За градове у АП Војводини, у ставу 3. овог члана, после речи: „Републици“ треба додати речи: „и са Покрајинским омбудсманом и његовим канцеларијама.“*

**Избор локалног омбудсмана**

Члан 144.

Локалног омбудсмана бира и разрешава Скупштина града већином од укупног броја одборника.

Предлог за избор локалног омбудсмана подноси одборничка група или најмање једна трећина одборника.

Локални омбудсман се бира на период од пет година и може поново бити биран.

За локалног омбудсмана може бити бирано лице које, поред општих услова за стицање бирачког права (држављанство, пунолетство, пословна способност, пребивалиште на подручју Града), имастечено високо образовање из научне области правне науке на основним академским студијама у обиму од најмање 240 ЕСПБ бодова, мастер академским студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету, има најмање пет година радног искуства у струци, професионално искуство на пословима у области заштите људских и мањинских права, ужива морални интегритет и није кривично осуђивано нити се против њега води кривични поступак.

Локални омбудсман не може бити члан политичке странке и не може обављати ниједну јавну функцију нити било коју професионалну делатност.

**Разрешење локалног омбудсмана**

Члан 145.

Локални омбудсман се разрешава дужности пре истека мандата ако буде осуђен за кривично дело на казну затвора, ако не обавља послове из своје надлежности на стручан, непристрасан, независан и савестан начин или се налази на положајима (функцијама), односно обавља послове који су неспојиви са положајем локалног омбудсмана.

Образложени предлог за разрешење локалног омбудсмана може поднети одборничка група или најмање једна трећина одборника.

О разрешењу локалног омбудсмана одлучује Скупштина града већином од укупног броја одборника.

На разрешење заменика локалног омбудсмана сходно се примењују одредбе о разрешењу локалног омбудсмана.

**Алтернатива:** ст. 1. и 2. спојити у један став који гласи:

„Локални омбудсман се разрешава дужности пре истека мандата на образложени предлог одборничке групе или најмање једне трећине одборника, под условима и на начин предвиђен одлуком из члана 142. став 3. овог статута.“.

**Подношење извештаја Скупштини града**

Члан 146.

Локални омбудсман доставља годишњи извештај Скупштини града.

Ако процени да је то потребно због разматрања одређених питања, локални омбудсман може Скупштини града достављати и ванредне извештаје.

Скупштина града разматра извештаје локалног омбудсмана на првој наредној седници.

**Право присуствовања седницама Скупштине града**

 **и њених радних тела**

Члан 147.

Локални омбудсман има право да присуствује седницама Скупштине града и радних тела Скупштине града, као и да учествује у расправи када се разматра извештај о раду Градске управе, односно расправља о питањима из његове надлежности.

**Средства за рад локалног омбудсмана**

Члан 148.

Средства за рад локалног омбудсмана обезбеђују се у буџету Града, а могу се обезбеђивати и из других извора, у складу са законом.

**Напомена: за градове са мултиетничким саставом становништва, после члана 148. треба додати одредбе о савету за међунационалне односе које могу да гласе:**

***„Савет за међунационалне односе***

*Члан 149.*

*Оснива се Савет за међунационалне односе као самостално радно тело које чине представници српског народа и националних мањина, у складу са законом.*

***Напомена:*** *ако је у граду већ основан Савет за међунационалне односе, став 1. треба да гласи:*

*„Савет за међунационалне односе је самостално радно тело које чине представници српског народа и националних мањина, у складу са законом.“.*

*Савет за међунационалне односе (у даљем тексту: Савет) разматра питања остваривања, заштите и унапређивања националне равноправности у Граду, а посебно у областима културе, образовања, информисања и службене употребе језика и писма; учествује у утврђивању градских планова и програма који су од значаја за остваривање националне равноправности и предлаже мере за постизање националне равноправности; предлаже изворе, обим и намену буџетских средстава за остваривање националне равноправности.*

*Савет промовише међусобно разумевање и добре односе међу свим заједницама које живе у граду.*

***Избор и састав Савета***

*Члан 150.*

*Скупштина града бира чланове Савета међу истакнутим припадницима српског народа и националних мањина.*

*Члан Савета не може бити одборник Скупштине града.*

*Представнике у Савету могу имати припадници српског народа и националних мањина са више од 1% учешћа у укупном броју становника у Граду.*

*Чланове Савета који су припадници националних мањина предлажу национални савети националне мањине, а чланове Савета који су припадници националних мањина који немају национални савет националне мањине и чланове српске националности, предлаже радно тело Скупштине града које обавља послове у вези са кадровским питањима.*

*Начин предлагања и избора чланова Савета треба да обезбеди равномерну заступљеност припадника српског народа и националних мањина, с тим да ни српски народ, нити једна национална мањина не може имати већину чланова Савета.*

*Листа кандидата садржи најмање двоструко више кандидата од броја који се бира.*

*Мандат чланова Савета траје три године и тече од тренутка избора у Скупштини града.*

*Делокруг, састав, избор чланова и начин рада Савета уређују се одлуком Скупштине града, која се доноси већином гласова од укупног броја одборника.*

***Начин одлучивања Савета***

*Члан 151.*

*Одлуке Савета доносе се консензусом чланова Савета.*

*Савет о својим ставовима и предлозима обавештава Скупштину града, која је дужна да се о њима изјасни на првој наредној седници, а најкасније у року од 30 дана.*

*Скупштина града и извршни органи Града дужни су да предлоге свих одлука који се тичу националне равноправности претходно доставе на мишљење Савету.*

*Надлежни орган Града дужан је да обезбеди да ставови и мишљења Савета буду доступни јавности, најкасније 30 дана од дана заузимања става или давања мишљења од стране Савета.*

*Пословником Скупштине града ближе се уређује положај Савета у поступку доношења општинских одлука и других правних аката.*

***Подношење извештаја Скупштини града***

*Члан 152.*

*Савет подноси Скупштини града шестомесчни извештај о свом раду.*

*Савет подноси Скупштини града годишњи извештај о стању у области националне равноправности, међунационалних односа и остваривању мањинских права на територији Града. Саставни део извештаја су и предлози мера и одлука за остваривање и унапређење националне равноправности.*

*Савет може да поднесе и посебан извештај Скупштини града ако оцени да то захтевају нарочито важни разлози или ако Скупштина града тражи такав извештај од њега.*

***Заштита права припадника српског народа***

 ***и националних мањина***

*Члан 153.*

*Савет има право да пред Уставним судом покрене поступак за оцену уставности и законитости одлуке или другог општег акта Скупштине града ако сматра да су њиме непосредно повређена права припадника српског народа и националних мањина представљених у Савету и право да под истим условима пред Управним судом покрене поступак за оцену сагласности одлуке или другог општег акта Скупштине града са статутом Града.*

***Пословник о раду Савета***

*Члан 154.*

*Савет доноси пословник о раду.*

*Стручне и административно-техничке послове за потребе Савета врши Градска управа.*

***Средства за рад Савета***

*Члан 155.*

*Средства за рад Савета обезбеђују се у буџету Града, а могу се обезбеђивати и из других извора, у складу са законом.“*

**X.  АК­ТИ ГРАДА**

**Акти Града**

Члан 156.

У вр­ше­њу по­сло­ва из своје надлежности Град до­но­си од­лу­ке, пра­вил­ни­ке, на­ред­бе, упут­ства, ре­ше­ња, за­кључ­ке, пре­по­ру­ке и дру­ге по­треб­не ак­те.

Одлуке доноси само Скупштина града, осим када је законом предвиђено да одлуку доноси други орган Града.

**Хијерархија аката Града**

Члан 157.

Од­лу­ке и оп­шти ак­ти Скуп­шти­не града мо­ра­ју би­ти са­гла­сни са за­ко­ном и овим ста­ту­том.

Ак­ти градоначелника и Градског ве­ћа мо­ра­ју би­ти са­гла­сни са за­ко­ном, овим ста­ту­том, од­лу­ка­ма и оп­штим ак­ти­ма Скуп­шти­не града.

Ак­ти Градске упра­ве мо­ра­ју би­ти са­гла­сни са за­ко­ном, овим ста­ту­том, од­лу­ка­ма и оп­штим ак­ти­ма ор­га­на Града.

**Предлагање прописа и других општих аката**

 **Скупштине града**

Члан 158.

Право предлагања прописа и других општих аката из надлежности Скупштине града имају: сваки одборник Скупштине града, радно тело Скупштине града, Градско веће и грађани путем грађанске иницијативе.

**Објављивање и ступање на снагу**

**општих аката**

Члан 159.

Оп­шти ак­ти ор­га­на Града об­ја­вљу­ју се у „Слу­жбе­ном листу града\_\_\_\_\_\_\_\_\_“.

            Ак­ти из ста­ва 1. овог чла­на сту­па­ју на сна­гу осмог дана од да­на об­ја­вљ­и­ва­ња, осим ако до­но­си­лац у по­ступ­ку до­но­ше­ња не утвр­ди да по­сто­је нарочито оправ­да­ни раз­ло­зи да исти сту­пи на сна­гу и ра­ни­је.

Оста­ли ак­ти Града об­ја­вљу­ју се у „Слу­жбе­ном листу града \_\_\_\_\_\_\_\_\_“ ка­да је то тим ак­ти­ма пред­ви­ђе­но.

***Напомена:*** *у градовима који су утврдили језике и писма националних мањина који су у службеној употреби на територији града, треба досати став 4. који може да гласи:*

*„Акти из ст. 1. и 3. овог члана равноправно се објављују и на језицима и писмима који су у службеној употреби на територији Града.“*

**XI.ТУ­МА­ЧЕ­ЊЕ,  ДО­НО­ШЕ­ЊЕ И ПРО­МЕНА СТА­ТУ­ТА**

**Аутентично тумачење статута**

Члан 160.

Аутен­тич­но ту­ма­че­ње статута Града доноси Скуп­шти­на града на пред­лог надлежног радног тела Скупштине града.

**Поступак за промену или доношење статута**

Члан 161.

Пред­лог за до­но­ше­ње или про­ме­ну ста­ту­та Града мо­же под­не­ти нај­ма­ње 5% грађана са бирачким правом на територији Града, тре­ћи­на од­бор­ни­ка, градоначелник и над­ле­жно рад­но те­ло Скуп­шти­не града.

Пред­лог се под­но­си у пи­са­ном об­ли­ку са обра­зло­же­њем.

О пред­ло­гу из става 1. овог члана Скуп­шти­на града од­лу­чу­је ве­ћи­ном гла­со­ва од укуп­ног бро­ја од­бор­ни­ка.

Ако Скуп­шти­на града од­лу­чи да се при­сту­пи до­но­ше­њу или про­ме­ни ста­ту­та Града, истим актом од­ре­ђу­је Коми­си­ју за из­ра­ду на­цр­та статута, односно одлуке о про­ме­ни ста­ту­та Града, одређује њене задатке и рок за израду нацрта.

Нацрт статута, односно одлуке о промени статута утврђује Градско веће већином гласова од укупног броја чланова Градског већа.

О нацрту статута, односно одлуке о промени статута спроводи се јавна расправа на начин и у року који одреди Градско веће.

Градско веће, након спроведене јавне расправе, утврђује предлог статута, односно одлуке о промени статута, већином гласова од укупног броја чланова Градског већа. Приликом утврђивања предлога статута, односно одлуке о промени статута, Градско веће водиће рачуна о предлозима и сугестијама датим у јавној расправи.

Скуп­шти­на града усва­ја статут, односно одлуку о про­ме­ни ста­ту­та већином гла­со­ва од укуп­ног бро­ја од­бор­ни­ка.

**XII. ПРЕЛАЗНЕ И ЗА­ВР­ШНЕ ОД­РЕД­БЕ**

**Усклађивање прописа Града**

 **са овим статутом**

Члан 162.

Прописи Града ускладиће се са одредбама овог статута у року од шест месеци  од дана ступања на снагу овог статута.

Прописи Града остају на снази до њиховог усклађивања са овим статутом.

**Доношење прописа Града**

 **на основу овог статута**

Члан 163.

Одлуке на основу овог статута Скупштина града донеће у року од шест месеци од дана ступања на снагу овог статута.

**Образовање Изборне комисије**

 **и Другостепене изборне комисије**

Члан 164.

Скупштина града именоваће председника, чланове и секретара Изборне комисије и њихове заменике, у року од ------ дана од дана ступања на снагу овог статута.

Истовремено са именовањем из става 1. овог члана, Скупштина града именоваће председника, чланове и секретара Другостепене изборне комисије.

**Локални омбудсман и његови заменици**

Члан 165.

Заштитник грађана и његови заменици настављају са радом као локални омбудсман и његови заменици, до истека мандата на који су изабрани.

**Доношење планских докумената**

**у складу са овим статутом**

Члан 166.

Скупштина града донеће План развоја Града најкасније до 1.1.2021. године.

Скупштина града донеће Средњорочни план у складу са законом који уређује плански систем РС, почев од средњорочног плана за 2021. годину.

Важећи документи јавних политика ускладиће се са законом из става 2. овог члана, приликом првих измена и допуна тих докумената.

**Одложена примена појединих одредаба**

 **овог статута**

Члан 167.

Члан 66. у делу који се односи на постављење помоћника градоначелника, примењиваће се након спроведених избора за одборнике Скупштине града одржаних после ступања на снагу овог статута.

Члан 67. став 1. у делу који се односи на број чланова Градског већа, примењиваће се након спроведених избора за одборнике Скупштине града одржаних после ступања на снагу овог статута.

 Члан 112. став 1. тачка 2), која се односи на спровођење обавезног поступка јавне расправе за планирање инвестиција у одлуци о буџету, примењиваће се почев од припреме Одлуке о буџету за 2019. годину.

**Престанак важења Статута**

Члан 168.

Да­ном сту­па­ња на сна­гу овог ста­ту­та, пре­ста­је да ва­жи Ста­тут града\_\_\_\_\_\_\_\_ („Слу­жбе­ни лист града\_\_\_\_\_\_\_“,  број \_\_\_\_\_\_).

**Ступање на снагу**

Члан 169.

Овај ста­тут сту­па на сна­гу осмог да­на од да­на об­ја­вљи­ва­ња у „Слу­жбе­ном листу града \_\_\_\_\_\_\_“.

**ОБРАЗЛОЖЕЊЕ МОДЕЛА СТАТУТА ГРАДА**

Овај модел статута намењен је градовима који нису образовали, нити намеравају да образују градске општине у складу са чланом 25. Закона о локалној самоуправи.

У основи је статут града која своју управу организује као јединствен орган, а у напоменама (курзивом) дата су одговарајућа решења за градове који своју управу организују тако што образују више градских управа за поједине области (оба модалитета заснована на члану 66. Закона о локалној самоуправи). Такође, у напоменама су дата и одговарајућа решења специфична за градове на територији Аутономне покрајине Војводина и градове са мултиетничким саставом становништва.

Модел статута града заснован је првенствено на одредбама Устава Републике Србије и Закона о локалној самоуправи („Службени гласник РС“, број 129/2007, 83/14 - др. закон, 101/16 – др. закон и 47/2018) који уређивање одређених питања препуштају статутима јединица локалне самоуправе. Након доношења Закона о локалној самоуправи 2007. године, јединице локалне самоуправе ускладиле су своје статуте са одредбама тог закона, као и других тада важећих закона од значаја за локалну самоуправу. У циљу пружања помоћи стручним службама у припреми нових статута, Стална конференција градова и општина и Центар модерних вештина израдили су 2008. године неколико различитих Модела статута општине/града. У међувремену, Закон о локалној самоуправи је измењен и допуњен 2018. године, а донети су и нови, односно новелирани су поједини важећи закони којима су уређена поједина питања од значаја за рад и функционисање локалне самоуправе (Закон о јавној својини, Закон о правобранилаштву, Закон о планском систему РС, Закон о службеној употреби језика и писма, Закон о заштити права и слобода националних мањина Закон о јавним предузећима, Закон о комуналним делатностима, Закон о путевима, Закон о водама, Закон о становању и одржавању зграда, Закон о спорту, Закон о младима и др.), што је условило потребу усклађивања одговарајућих решења садржаних у статутима градова и са тим касније донетим законима. Управо из тог разлога припремљен је овај модел статута града који би могао да помогне градовима да ускладе своје статуте са важећим законским решењима. У суштини, овај модел представља измењен и допуњен Модел статута града из 2008. године, с тим што су обједињена два модела из 2008. године (Модел статута града и Модел статута града са више градских управа). Будући да је већи број одредаба Модела статута из 2008. године задржан у идентичном тексту, у овом образложењу детаљније ће бити образложена само нова решења произашла из одредаба новодонетих, односно измењених закона којима су дефинисане нове обавезе или овлашћења јединица локалне самоуправе.

У припреми овог модела статута остварена је сарадња са Министарством за управу и локалну самоуправу, што је од посебне важности будући да је одредбама Закона о изменама и допунама Закона о локалној самоуправи из 2018. године, предвиђена обавеза јлс да предлоге својих статута, усклађених са овим законом, доставе том министарству ради прибављања мишљења.

Посебно се напомиње да се ради о моделу, дакле тексту статута који у оквиру важећих законских решења (и датих овлашћења) нуди могућа, а не обавезна решења.

**I ОСНОВНЕ ОДРЕДБЕ (чл. 1-13)**

У овом делу Модела налазе се основне одредбе о предмету Модела статута, положају града, његовој територији, језику и писму, симболима, признањима и празницима, односно јавности рада и имовини града. Неке од ових одредаба су разрађене у другим деловима статута.

У члану 1. (*Предмет уређивања*), проширен је круг најзначајнијих питања која су уређена у овом моделу статута, тако што је, између осталих питања, наведено и спровођење поступка јавне расправе приликом припреме појединих општих аката утврђених овим статутом. Изложени начин дефинисања предмета овог модела статута условљен је изменама ЗЛС из 2018. године и има за циљ да се истакне значај овог питања за остваривање права и дужности града и унапређивање локалне самоуправе у граду. У Моделу статута из 2008. године такође је било предложено градовима да својим статутима уреде спровођење јавне расправе, али у том моменту њено уређивање је била могућност и потреба, док је обавеза уређивања установљена поменутим изменама Закона из 2018. године. У истом циљу, у члану 1. Модела је наведено и уређивање услова и облика остваривања сарадње и удруживања града. Оба наведена питања детаљније су уређена одговарајућим одредбама у главама VI и VIII овог модела.

У напомени уз овај члан истакнута је обавеза за градове са мултиетничким саставом становништва да својим статутима уреде и службену употребу језика и писма националних мањина, у складу са законом.

Став 2. овог члана је новина у овом моделу и објашњава родну неутралност израза који су у Моделу, у складу са правно-техничким правилима за израду прописа, изражени у граматичком мушком роду.

У члану 2. (*Положај града)* оснажен је принцип по коме су грађани носиоци права на локалну самоуправу. Они своје право на локалну самоуправу и право на управљање јавним пословима остварују непосредно или преко изабраних представника. Ово је уједно и један од основних принципа на којима је заснован цео Модел, а који је у другим деловима Модела конкретизован – нпр. у делу о непосредном учешћу грађана у остваривању локалне самоуправе и о другим облицима учешћа грађана у пословима града, али и у делу о органима локалне самоуправе, одредбама о учешћу грађана у радним телима скупштине града и других органа и сл.

У члану 6. (*Језик и писмо*), у напомени је предложена одговарајућа формулација ове одредбе за градове са мултиетничким саставом становништва. Ова одредба представља конкретизацију одредаба Устава и Закона о службеној употреби језика и писама. Новину представља одређивање насељених места у којима се имена органа који врше јавна овлашћења, назив града, насељених места, тргова, улица и других топонима, исписују и на језику и писму националне мањине и када њихов језик и писмо нису у службеној употреби у граду. Ова обавеза установљена је 2018. године изменама Закона о заштити права и слобода националних мањина и Закона о службеној употреби језика и писама, а односи се на градове у којима припадници неке националне мањине у појединим насељеним местима чине најмање 15% од укупног броја становника на територији насељеног места према резултатима последњег пописа становништва. Приликом одређивања тих насељених места требало би имати у виду традиционалну насљеност припадника националне мањине и претходно прибављено мишљење националног савета те националне мањине.

У члану 8. (*Употреба симбола града)* преузете су одредбе Закона о заштити права и слобода националних мањина (члан 16. Закона), које дозвољавају да се у градовима са национално мешовитим саставом, поред државних, користе и симболи националних мањина. Овај закон детаљно регулише какви ти симболи могу бити и на који начин се утврђују. Коришћење симбола националних мањина допушта и члан 91. став 2. Закона о локалној самоуправи.

*Старање о остваривању, заштити и унапређењу људских и мањинских права* је јавни посао од особитог значаја, нарочито у мултиетничким заједницама, што је резултирало инкорпорирањем читоваг низа одредаба које се односе на ову област у Закон о локалној самоуправи. Поштујући интенцију законодавца, у овом Моделу статута додатно су разрађени и прецизирани они сегменти надлежности локалних самоуправа и процеси доношења одлука који су од значаја за остваривање, заштиту и унапређење мањинских права на локалном нивоу. То се пре свега односи на службену употребу језика и писама, затим јавну употребу симбола, изгледу и садржини печата, именовању локалних топонима, остваривању јавности рада органа, специфичнијих надлежности локалних самоуправа са мултетничким саставом становништва (нпр. област културе и информисања), као и на институције локалног омбудсмана и Савета за међунационалне односе. Када је у питању последње наведено, законодавац је, у намери да градовима остави слободу саморегулисања и усклађивања ових установа са својим локалним потребама, одредбе закона о овим телима свео на најмању могућу меру, док Модел у предложеним решењима тежи да успостави прецизнији оквир установљавања, састава, послова и начин њиховог рада, уз остављање довољно простора за усклађивање ових установа месним специфичностима.

У члану 11. (Утврђивање назива делова насељеног места) новину представља обавеза прибављања мишљења савета за међунационалне односе (поред мишљења националног савета националне мањине) у поступку промене назива улица, тргова, градских четврти, заселака и других делова насељеног места, што је усклађивање са променама ЗЛС.

Члан 12. (*Јавност рада*) представља конкретизацију уставних и одредаба Закона о локалној самоуправи, односно дефинише минимум активности који сваки град може и мора да обезбеди у циљу омогућавања јавности да се упознају са радом органа града. Даље у Моделу се налазе одредбе о јавности седница скупштине града (члан 43.), јавном слушању (члан 45.), односно детаљније одредбе о јавним расправама (чл. 109- 115.), којима се даље разрађује принцип јавности рада градских органа.

Члан 13. (*Имовина града*) – У овој одредби Модела само је начелно изражено уставно право градских органа да самостално управљају и располажу имовином града, док је даљим одредбама Модела ово право конкретизовано (првенствено путем одређивања органа надлежног за вршење појединих својинских овлашћења, у складу са Законом о јавној својини који та питања детаљно регулише). Такође, у складу са Законом о јавној својини, прецизиран је предмет јавне својине Града.

**II НАДЛЕЖНОСТИ ГРАДА (чл. 14-17)**

Овај део Модела посвећен је надлежностима града, јавним службама које оснива скупштина града и поверавању послова из надлежности града правним или физичким лицима.

Значајне су новине у начину уређивања питања садржаних у овој глави Модела.

Концепт утврђивања надлежности града у потпуности је измењен, тако што се уместо набрајања послова из надлежности града наводе области у којима град има надлежности на основу посебних-секторских закона из тих области. Исти концепт примењен је у изменама ЗЛС из 2018. године, јер је због честих измена секторских закона готово немогуће ажурно набројати све послове које град обавља у оквиру своје надлежности. Будући да се успоставља јединствени попис послова који обезбеђује министарство надлежно за локалну самоуправу, обезбеђено је ажурно сагледавање врсте и структуре послова из надлежности општине, односно града. Детаљније навођење послова града дато је кроз одредбе о надлежности органа града, одређених у складу са важећим посебним законима.

У члану 15. Модела набројане су надлежности општине утврђене чланом 20. ЗЛС, с тим што је додата тачка 12) - надлежност града да образује комуналну полицију (ову могућност општине немају), што произлази из члана 24. ЗЛС.

Сличан начин уређивања, дакле без детаљније разраде, примењен је и у одредбама које се односе на јавне службе града и поверавање послова из надлежности града правном или физичком лицу, јер се ради о односима који су детаљно уређени одговарајућим секторским законима.

# **III ФИНАНСИРАЊЕ ПОСЛОВА ГРАДА (чл. 18-26)**

Одредбе у овом делу Модела су дефинисане на основу Закона о финансирању локалне самоуправе и Закона о буџетском систему, који ову материју исцрпно регулишу.

У члану 21. (*Одговорност за извршење буџета)* предложено је да градоначелник одговара Скупштини града за извршење буџета и да је дужан да је редовно извештава о томе. Како је, чланом 44, односно 66. Закона о локалној самоуправи, градоначелник одређен као наредбодавац за извршење буџета, предложено је да буде одговоран за његово извршење и задужен и за извештавање. Међутим, Закон о буџетском систему предвиђа да за извршење буџета локалне власти локалној скупштини одговара *надлежни извршни орган* локалне власти. Пошто овај закон даје могућност граду да одреди градско веће као орган одговоран за извршење буџета, а самим тим и за извештавање скупштине града о извршењу буџета, од опредељења града зависи који ће од два понуђена модалитета уградити у свој статут. Законом о буџетском систему такође је предвиђено да је градска управа обавезна да редовно прати извршење буџета и најмање два пута информише надлежни извршни орган, па такву одредбу садржи и Модел статута.

Чл. 22-26 утемељени су на одредбама Закона о финансирању локалне самоуправе којима је самодопринос грађана детаљно уређен. Према одредбама овог закона, облик и начин непосредног изјашњавања грађана, као и поступак доношења одлуке о самодоприносу, уређују се статутом јединице локалне самоуправе, па је из тог разлога детаљније уређено доношење одлуке о увођењу самодоприноса.

# **IV ОРГАНИ ГРАДА (чл. 27-94)**

Овај део Модела односи се на органе града – њихов избор, овлашћења и одговорност.

Новину представља дефинисање градског правобранилаштва као органа града, што је у складу са Законом о правобранилаштву који на изричит начин дефинише градско правобранилаштво као орган који врши послове правне заштите имовинских права и интереса града.

Циљ члана 28. *(Презумпција надлежности)* је да разјасни ситуације у којима се посебним законима предвиђа да је за одређени посао или доношење одређеног акта задужен „надлежни орган јединице локалне самоуправе“ или „надлежни орган града“. То се чини с обзиром на природу посла о коме се у конкретном случају ради – послови који се састоје у уређивање неких односа, биће у надлежности скупштине града, а извршни послови у надлежности градоначелника. Задржано је опредељење да извршни послови буду у надлежности градоначелника што је у складу са чланом 44. тачка 6) ЗЛС који даје могућност да тај орган врши и друге послове утврђене статутом и другим актима града (градско веће може, поред децидирано набројаних, да врши и друге послове само у складу са посебним-секторским законом). У крајњој линији, ако се не може утврдити природа посла, надлежна је скупштина града, као највиши орган града.

## **Скупштина града (чл. 29-61)**

Члан 38. (*Права и дужности одборника*) утврђује основна и уобичајена права и дужности одборника, која ће даље бити разрађени пословником скупштине града. Поред до сада предвиђених, овим моделом предложено је и једно ново право одборника – да радном телу предлаже организовање јавног слушања о предлозима прописа и одлука о којима одлучује скупштина града. Новину представља и утврђивање одговорности секретара скупштине, односно начелника градске управе, за благовремено достављање обавештења, тражених података, списа и упутстава потребних за квалитетан рад одборника, што представља усклађивање ове одредбе са последњим изменама ЗЛС.

Члан 39. (Накнаде и друга примања одборника) који дефинише право одборника на накнаду трошкова везаних за вршење одборничке функције, заснован је на члану 7. Европске повеље о локалној самоуправи коју је Србија ратификовала 2007. године.

Члан 40. (*Надлежност скупштине града)* на веома детаљан начин дефинише надлежност скупштине као највишег органа града. У односу на Модел статута из 2008. године, значајно је проширен круг послова који су у надлежности скупштине, што је последица како промене концепта утврђивања надлежности града (претходно образложено), тако и промене важећих, односно доношења нових закона којима су предвиђена нова или прецизирана постојећа овлашћења јлс. Сагласно томе, надлежности скупштине града предложене у овом моделу, могу се поделити у неколико група:

* *Надлежности из члана 32. Закона о локалној самоуправи (тачке 1-8, 10-16, 43, 44, 47-49, 53. и 61. Модела). Напомињемо да је формулација тачке 4. усклађена са Законом о планском систему РС.*
* *Осим наведених, предложене су и друге надлежности које произлазе из ЗЛС а нису садржане у члану 32. овог закона (* тачке 9, 50, 55-60, 65, 66 и 68. Модела).
* *Надлежности које произлазе из посебних закона као што су:*
* Закон о планирању и изградњи (тач. 17, 20. и 67. Модела)
* Закон о запосленима у АП и ЈЛС (тачка 18.),
* Закон о комуналним делатностима (тач. 19. и 45.),
* Закон о становању и одржавању зграда (тачка 21.),
* Закон о превозу путника у друмском саобраћају (тачка 27.),
* Закон о заштити животне средине (тачка 28.),
* Закон о пољопривредном земљишту (тачка 29.),
* Закон о туризму (тачка 30.),
* тачка 31, представља обавезу установљену републичком Стратегијом за борбу прозив корупције,
* тачка 32, заснована је на Закону о добробити животиња, с тим што овлашћење да уреди држање и заштиту домаћих животиња и кућних љубимаца у складу са законом, у овом моменту није предвиђено овим законом али је садржано у тексту новог закона који је у завршној фази израде,
* Закон о водама (тачка 33.),
* Закон о енергетици (тачка 35),
* Закон о јавно приватном партнерству и концесијама (тач. 39 и 40. Модела),
* Закон о ванредним ситуацијама (тачка 41.),
* Закон о робним резервама (тачка 42.),
* Закон о финансијској подршци породици са децом (тачка 46.),
* Закон о територијалној организацији РС (тачка 51.),
* Закон о експропријацији (тачка 52.),
* Закон о буџетском систему (тач. 54. и 64.)
	+ Закон о јавној својини (тач.22-26 и 36-38).

Према Закону о јавној својини, град као један од титулара права јавне својине, статутом одређује орган надлежан за прибављање и располагање стварима у јавној својини града. Располагање, у смислу овог закона, подразумева: давање на коришћење, давање у закуп, пренос права јавне својине на другог носиоца јавне својине, укључујући и размену, отуђење, заснивање хипотеке на непокретности, улагање у капитал и залагање покретне ствари. Такође, овим законом је препуштено граду да одреди орган надлежан за давање сагласности носиоцу права коришћења за давање ствари у закуп, као и за одузимање непокретности коју је носилац права коришћења дао у закуп и о давању на коришћење одузете непокретности. Даље, град је овлашћен да својим прописом уреди начин, услове и поступак прибављања, располагања и управљања стварима у јавној својини, као и начин коришћења ствари намењених за извршавање права и дужности града, начин коришћења превозних средстава у јавној својини града, пропише висину закупнине за стамбене зграде, станове и гараже у јавној својини града.

Полазећи од изложеног, Моделом је предложено да скупштина града доноси све прописе на основу овог закона (тач. 22-26), као и да одлучује о прибављању и отуђењу непокретности у јавној својини, заснивању хипотеке и преносу права својине на другог носиоца права јавне својине (тачка 36.). Такође, скупштина одлучује о улагању ствари и права у јавној својини у капитал јавног предузећа и друштва капитала чији је оснивач (тачка 37.), и о преносу права коришћења на стварима у градској својини установама, јавним агенцијама и другим организацијама чији је оснивач.

Остала својинска овлашћења била би у надлежности градоначелника (видети образложење уз члан 65. Модела).

Посебно напомињемо да су одговарајуће одредбе о надлежности скупштине (као и одредбе које се односе на надлежност града, доношење аката апсолутном већином гласова, јавну расправу), формулисане у складу са Законом о планском систему који почиње да се примењује 29. 10. 2018. године. Разлог је практичне природе јер је претпоставка да ће статути градова, усаглашени са ЗЛС, бити донети након почетка примене овог закона.

Члан 41. (*Кворум за рад и одлучивање*) конкретизује став 2. члана 33. Закона о локалној самоуправи, тако што утврђује неколико одлука за чије доношење је потребна апсолутна већина одборника.

Члан 42. (Сазивање) допуњен је одредбама које се односе на заказивање седнице у ситуацијама које оправдавају хитност, што представља усклађивање са изменама и допунама ЗЛС из 2018. године.

Чланом 43. Модела (*Јавност рада*) је разрађен члан 35. Закона о локалној самоуправи и утврђена одговорност председника скупштине за обезбеђење услова за јавност седница, односно дате смернице за омогућавање присуства седници заинтересованим лицима.

Чланови 44-55 Модела су посвећени радним телима скупштине. Модел познаје стална, повремена и посебна радна тела.

Предвиђено је да се број и задаци радних тела, избор, права и дужности председника и чланова радних тела утврђују пословником скупштине, уместо статутом, што је предвиђено и најновијим изменама Закона о локалној самоуправи.

Новину у овом делу Модела представљаја члан 45, којима је предвиђено да радно тело може организовати јавно слушање о предлозима прописа и одлука које доноси скупштина, док се сва остала питања везана за организовање и спровођење јавног слушања уређују пословником скупштине.

Чланови 46-55 Модела посвећени су посебним радним телима. У ставу 1. члана 46. Модела предложено је оснивање следећих посебних, сталних радних тела Скупштине града: Савета за праћење примене Етичког кодекса, Савета за младе, Корисничког савета јавних служби и Комисије за родну равноправност (били су предложени и Моделом из 2008. године, а како је пракса потврдила оправданост њиховог постојања, задржане су у целини одредбе тог модела које се односе на поменута радна тела).

Осим наведених, предлаже се оснивање Изборне комисије за избор чланова савета месних заједница и Другостепене изборне комисије, као органа за спровођење избора за чланове савета месних заједница. Наиме, измењеним чланом 74. ЗЛС предвиђено је да се актом о оснивању месне заједнице, у складу са статутом града, између осталог, уређује поступак избора савета и других органа месне самоуправе и заштита права у току избора. Будући да се на поступак избора и заштиту права у току избора не могу ни непосредно ни сходно применити одредбе Закона о локалним изборима, нужно је статутом и прописом скупштине града обезбедити механизме за спровођење избора и заштиту права у току избора за савете месних заједница. Управо из тог разлога, предложено је оснивање ових сталних радних тела, а даљим одредбама статута (чл. 53-55 Модела) прецизиран је њихов састав, број чланова, мандат и задаци и овлашћења. Такође, предвиђено је да се одлуком о месним заједницама ближе уреде питања везана за рад ових радних тела.

Члан 59. (З*аменик председника скупштине)* на нов начин, у складу са ЗЛС, уређује радноправни статус заменика председника скупштине, то јест утврђује под којим условима ово лице може бити на сталном раду у граду.

У члану 60. (Секретар скупштине) извршено је усклађивање са ЗЛС и са Законом о високом образовању, у делу који се односи на стручне и академске називе.

## **Извршни органи града**

### ***2.1.* Градоначелник** (чл. 62-66)

Чланом 65. Модела (Надлежност) је значајно проширен списак надлежности градоначелника у односу на члан 44. Закона о локалној самоуправи. Овде су на једном месту наведени још неки послови градоначелника које произлазе из неких других прописа, других одредаба Закона о локалној самоуправи или су природно повезани са функцијом градоначелника. То су:

* Послови произашли из Закона о буџетском систему, којим је предвиђено да надлежни извршни орган оснива службу за инспекцију коришћења буџетских средстава и службу за интерну ревизију. На исти начин је дефинисана одговорност за извршење буџета а следствено томе и обавеза извештавања скупштине о извршењу буџета. Будући да је градоначелник наредбодавац за извршење буџета, предложено је да он обавља и наведене послове везане за буџет и извршење буџета. Међутим, правно је могуће утврдити надлежност другог извршног органа града– градског већа (што су поједине општине и учиниле важећим статутима), па у том случају треба редефинисати надлежност градоначелника (изоставити тач. 4. и 21. члана 65.), односно допунити надлежност градског већа (члан 69. Модела).

На истом закону засноване су надлежности из тач. 5 и 6 овог члана (оснивање буџетског фонда и давање сагласности на опште акте којима се уређује број и структура запослених у установама које се финансирају из буџета града и на број и структуру запослених и других лица која се ангажују на остваривању програма или дела програма корисника буџета града).

* Послови произашли из Закона о јавној својини (тачке 11-14) за које је оцењено да ће се на овај начин ефикасније обављати.
* Будући да је градоначелник инокосни извршни орган, предвиђено је да у име града закључује уговоре на које је овлашћен законом, статутом или одлуком скупштине (тач. 15, 16. и 18.).
* Информисање јавности о свом раду (тачка 22), подношење жалбе Уставном суду ако се појединачним актом или радњом државног органа или органа града онемогућава вршење надлежности града (тачка 23) образовање стручних саветодавних радних тела за поједине послове из своје надлежности (тачка 24) и овлашћење за постављање и разрешење помоћника градоначелника (тачка 25.), представљају конкретизацију одговарајућих одредаба Закона о локалниј самоуправи.
* Остале надлежности градоначелника произлазе из Закона о ванредним ситуацијама (тачка 19.), Закона о проглашењу дана жалости (тачка 20) и Закона о одбрани (тачка 26.)

Члан 66 (Помоћници градоначелника) утемељен је на новим решењима из Закона о локалној самоуправи. Број помоћника одређује се статутом у зависности од броја становника у граду према подацима последњег пописа становништва – у граду до 100.000 становника градоначелник може поставити највише три помоћника, а у граду са више од 100.000. становника може поставити највише пет помоћника. Постављају се у кабинету градоначелника, најдуже док траје дужност градоначелника или док их он не разреши. Ово решење примењиваће се од првих наредник избора за одборнике скупштине града као што је предвиђено завршним одредбама ЗЛС и овог Модела.

* 1. **Градско веће** (чл. 67-80)

Члан 67. (Састав и избор) такође је усклађен са новим решењима из ЗЛС. Број чланова градског већа одређује се статутом, у зависности од броја становника града према подацима последњег пописа становништва - у градовима до 100.000 највише девет чланова, а у градовима преко 100.000 становника до 11 чланова (односи се на чланове које на предлог градоначелника бира скупштина града). Такође је у складу са ЗЛС прецизирано да о избору градоначелника, заменика градоначелника и чланова градског већа, скупштина града одлучује истовремено и обједињено.

Члан 69. (*Надлежност градског већа*) пописује надлежности већа и поред послова из члана 46. Закона о локалној самоуправи садржи и:

* Оснивање службе за инспекцију коришћења буџетских средстава и службе за интерну ревизију (тачка 4.). Ову надлежност треба брисати уколико је опредељена надлежност градоначелника за оснивање ових служби,
* Доношење аката на основу овлашћења из чл. 9. и 10. Закона о инспекцијском надзору (тачка 7.). Надлежност овог органа утврђена је полазећи од природе ових аката (спроводбени акти), као и од чињенице да се ради о сасвим новим актима који тек треба да се потврде у пракси, што претпоставља потребу да се чешће прилагођавају, односно мењају према потребама праксе,
* Предлагање аката које доноси скупштина града ради заштите општег интереса у јавном предузећу и друштву капитала чији је оснивач град (тачка 10), што произлази из Закона о јавним предузећима,
* Одлучивање о употреби средстава текуће и сталне буџетске резерве, што произлази из Закона о буџетском систему (тачка 11.),
* Доношење Плана одбране (тачка 15.), у складу са препоруком Регионалног центра Министарства одбране,
* Доношење Процене угрожености и Плана заштите и спасавања у ванредним ситуацијама и План заштите од удеса (тачка 16.), засновано на Закону о ванредним ситуацијама,
* Образовање жалбене комисије, у складу са Законом о запосленима у АП и јединицама локалне самоуправе (тачка 17),
* Образовање стручних саветодавних радних тела за поједине послове из своје надлежности (тачка 18);
* Информисање јавности о свом раду (тачка 19); и
* Доношење пословника о раду (тачка 20), што произлази из члана 47. Закона о локалној самоуправи;
* Коначно, тачком 21. предвиђено је да градско веће врши и друге послове у складу са законом, што је преузето из ЗЛС.

Посебно напомињемо да је Моделом предвиђено да градско веће поставља градског правобраниоца (тачка 14.), јер је такво решење предложено и у Моделу одлуке о општинском/градском правобранилаштву који је СКГО припремила 2014. године, а на који Министарство правде није имало примедби. Према нашим сазнањима, већи број јлс је својим актима предвидело да правобраниоца поставља (бира, односно именује) скупштина јлс. Сматрамо да нема сметњи да се такво решење задржи, али у том случају треба на одговарајући начин кориговати надлежност скупштине, односно градског већа.

Чланови 73. и 74. односе се на Привредни савет, које градско веће образује као своје саветодавно тело. Економски развој, као изузетно важна функција локалних власти, је Законом о локалној самоуправи препознат као посебна надлежност града. На овај начин се разрађује та надлежност града.

Чланови 76-79 односе се на разрешење и оставку градоначелника, заменика градоначелника и члана градког већа и њиховом дејству. До промене ЗЛС из 2018. године, оставка градоначелника, као основ за престанак мандата, није била уређена Законом, те није била уређена ни Моделом статута из 2008. године. Такође, није било уређено ни поступање по оставци ових функционера. Последњим изменама и допунама ЗЛС поступање по поднетој оставци градоначелника је уређено, а пракса је наметнула потребу да се ближе уреди и поступање по поднетој оставци заменика градоначелника и члана градског већа (има примера да ова лица остају на дужности и врше све послове веома дуго – у Ужицу већ 11 месеци по подношењу оставке). Из тог разлога, предложена је обавеза градоначелника да на првој наредној седници скупштине града поднесе предлог за избор новог заменика градоначелника, односно члана градског већа.

## **Градска управа (чл. 81-93)**

У овом моделу уређена су у целини оба модалитета организовања градске управе: Варијанта I за градове које су градску управу организовале као јединствен орган и Варијанта II за градове које су организовале више градских управа за поједине области (оба модалитета заснована су на члану 66. став 6. ЗЛС).

У суштини, задржане су одредбе предложене одговарајућим моделима статута града из 2008. године, делимично измењене или допуњене првенствено у складу са променама ЗЛС.

У члану 81. (Градска управа) градска управа редефинисана је на начин предвиђен ЗЛС.

У члану 82. (Надлежност), надлежности утврђене ЗЛС допуњене су вођењем законом предвиђених евиденција (евиденција непокретности у јавној својини града, регистар стамбених заједница на територији града). Ова надлежност произлази из посебних закона који препуштају граду да својим актима одреди орган надлежан за вршење наведених послова (Закон о јавној својини и Закон о становању и одржавању зграда). Такође, према новим одредбама ЗЛС, градска управа је дужна да пружа помоћ месним заједницама у обављању административно-техничких и финансијско-материјалних послова, па је таква обавеза унета и у Модел статута.

У члану 83. (*Начела деловања градске управе*), основне смернице за деловање градске управе – стручност, непристрасност и политичка неутралност и оријентисаност на потребе грађана, допуњене су законом утврђеним обавезама градске управе у поступку решавања о правима, обавезама или правним интересима странке. Ове обавезе произлазе из ЗЛС и имају за циљ да побољшају положај странака у поступку.

У члану 85. (Руковођење) извршено је усклађивање стручних и академских назива са ЗЛС, односно са Законом о високом образовању, а услов који се односи на положен стручни испит за рад у органима државне управе представља усклађивање са ЗЛС, односно са Законом о запосленима у органима АП и ЈЛС.

Члан 87. (*Одговорност начелника градске управе*) такође је последица усаглашавања са изменом ЗЛС која има за циљ да се отклони стање дуалитета у досадашњем положају начелника управе. Будући да градско веће поставља начелника градске управе и врши надзор над њеним радом, не постоји однос одговорности начелника градске управе према скупштини.

У члану 88. (Уређење Градске управе) извршено је усклађивање са ЗЛС и Законом о запосленима у АП и ЈЛС.

У члану 89. (Овлашћења у вршењу управног надзора), тачка 2) је измењена у односу на текст ЗЛС, јер новим Законом о прекршајима није предвиђена могућност прописивања и изрицања мандатне казне за јединице локалне самоуправе.

1. **Градско правобранилаштво**

Модел садржи само једну одредбу о овом органу (члан 94.), као и овлашћење да се образовање, уређење и организација овог органа уреде одлуком Скупштине града у складу са законом и другим прописима.

# **V НЕ­ПО­СРЕД­НО УЧЕ­ШЋЕ ГРАЂА­НА У ОСТВА­РИ­ВА­ЊУ ЛОКАЛНЕ САМОУПРАВЕ (чл. 95-104)**

У овом делу Модела уређена су сва три законом предвиђена облика непосредног учешћа грађана у остваривању локалне самоуправе: грађанска иницијатива, збор грађана и референдум.

Ове одредбе су у истоветном тексту биле садржане и у Моделу статута града из 2008. године, изузев две одредбе:

* У члану 96, у ставу 3, прецизиран је број грађана потребан за пуноважно покретање грађанске иницијативе: 5% уместо досадашњих најмање 5%, што би требало да отклони могућу неизвесност у погледу успеха покретања грађанске иницијативе јер је важећа формулација давала могућност да се статутом града предвиди знатно већи проценат (негде и 25%). Поменути разлог условио је и одговарајућу измену ЗЛС, а ова одредба представља усаглашавање са том изменом,
* Измењена је, односно прецизирана формулација става 4. у члану 101. Модела, такође ради усклађивања са изменом ЗЛС.

Осим наведених, законом утврђених облика непосредног учешћа грађана у остваривању локалне самоуправе, у овој глави предвиђена су и уређена још два права грађана: право на петицију и право на притужбе грађана. Право на петицију је новина у Моделу, а представља конкретизацију права установљеног чланом 56. Устава.

**VI**  **ДРУГИ ОБЛИЦИ УЧЕШЋА ГРАЂАНА У ПОСЛОВИМА ГРАДА (чл. 105 -115)**

Поред облика непосредног учешћа, грађани у пословима града учествују и на друге начине. Одредбе у овом делу Модела су инспирисане постојећом праксом у општинама и градовима, односно иницијативама за њихово унапређење које је Стална конференција градова и општина прикупила од својих чланица и партнерских организација.

Чланови 105-107. су посвећени Савету за развој града, који је дефинисан као самостално радно тело града задужено за учешће у дефинисању стратешких, развојних приоритета града. Образовање овог савета било је предложено Моделом статута града из 2008 године. Будући да је пракса потврдила оправданост постојања овог тела, ове одредбе су, у истоветном тексту, задржане и у овом моделу.

Члан 108. у највишем акту града инситуционализује облик консултовања грађана који многи градови дуже време успешно реализују. Смисао ове и осталих одредаба у овом делу јесте да мотивише и оне градове који овакву праксу још нису увели, да консултовање грађана о важним питањима укључе као незаобилазну фазу у доношењу одлука.

Одредбама о јавној расправи (чл. 109-115) прецизиран је и знатно детаљније уређен овај облик учешћа грађана у поступку доношења градских прописа и других значајнијих аката. Намера Модела јесте да, са једне стране, учини поступак доношења одлука у граду што транспарентнијим и доступнијим грађанима, а са друге да поступак спровођења расправа што више поједностави, како он не би представљао терет за функционисање органа града.

Чланом 109. дефинисан је појам и облици организовања јавне расправе, као и обавеза организатора да обезбеди услове за учешће грађана из свих делова града. Такође, предвиђено је да се посебном одлуком скупштине ближе уреде начин и поступак организовања и спровођења јавне расправе.

Одређено је минимално време трајања јавне расправе (члан 110.) а сваки град може га другачије одредити у складу са својим потребама и локалним приликама.

Новину у ЗЛС представља прописивање обавезе надлежног органа да на интернет презентацији града, односно на други примерен начин, обавести јавност да је отпочео рад на припреми прописа из надлежности градске скупштине, па је таква одредба садржана и у овом моделу (члан 111.).

У члану 112. Модела наведени су случајеви у којима се јавна расправа обавезно спроводи – осим случајева одређених ЗЛС и овим чланом Модела, могуће је предвидети да се расправа обавезно спроводи и у поступку разматрања или доношења других аката за које град оцени да би учешће грађана, односно транспарентност поступка, допринело побољшању квалитета тих аката (на пример, у поступку доношења аката или усвајања извештаја наведених у Моделу статута из 2008. године). Правило је да се јавна расправа спроводи о нацрту акта и да је организује градско веће (генерално, веће је предлагач акта који доноси скупштина). Међутим, код појединих одлука јавну расправу је неопходно спровести у ранијим фазама припреме, дакле пре утврђивања нацрта акта, јер је минимална могућност утицања јавности на решења која су већ садржана у нацрту акта (на пример, код одлуке о буџету, у делу који се односи на јавне инвестиције, требало би обезбедити могућност спровођења јавне расправе већ у поступку припреме и утврђивања нацрта Плана јавних инвестиција). Из тог разлога предвиђена је могућност да се јавна расправа спроведе и у ранијим фазама израде и да је може организовати други орган (на пример обрађивач акта), у складу са посебном одлуком којом се уређује јавна расправа.

Осим обавезне јавне расправе, Моделом је предвиђена могућност да се у поступку доношења других општих аката споведе јавна расправа уколико то захтева предлагач акта или једна трећина одборника, односно предложи најмање 100 грађана са бирачким правом на територији града. У овом последњем случају, предлог се подноси по прописима који уређују грађанску иницијативу. Међутим, подношење захтева, односно предлога не ствара аутоматски обавезу организовања и спровођења јавне расправе, већ њихову оправданост претходно оцењује надлежно радно тело скупштине града (члан 113.).

Чланом 114. Модела уређен је поступак организовања и спровођења јавне расправе. Значајно је прописивање обавезе објављивања јавног позива за учешће у јавној расправи, програма спровођења расправе и нацрта акта који је предмет јавне расправе. Такође је предвиђена обавеза надлежног органа да о спроведеној расправи сачини извештај који обавезно садржи све предлоге и сугестије изнете на расправи, као и ставове надлежног органа о тим предлозима са образложењем разлога за њихово прихватање, односно неприхватање.

Орган надлежан за утврђивање предлога акта који је био на јавној расправи, дужан је да приликом утврђивања предлога води рачуна о предлозима и сугестијама датим на јавној расправи (члан 115.).

# **VII МЕСНА САМОУПРАВА (чл. 116-127)**

Изменама и допунама ЗЛС из 2018. године учињен је значајан корак у отклањању бројних недостатака у практичној примени овог закона у области рада и функционисања месних заједница. Бројни проблеми и конфликти у раду органа месних заједница, настали због недовољног или непрецизног одређивања надлежности органа месних заједница и њиховог односа са органима јлс, посебно у делу надзора над радом органа месних заједница, доводили су до њихове неефикасности, као и до потребе да Уставни суд у својим бројним одлукама утврђује незаконитост одредаба статута или општих аката јлс који се односе на месне заједнице (посебно на однос органа месних заједница са органима јлс).

Следећи те измене и допуне ЗЛС, у овој глави Модела се:

* Прецизније одређује круг овлашћених предлагача за оснивање, укидање или промену подручја месне заједнице, уз значајно дефинисање улоге грађана у овом поступку (члан 119.),
* Јасно и потпуно дефинише садржина одлуке о месним заједницама (120.).
* Уређују питања везана за избор и мандат савета месне заједнице (основни представнички орган грађана на подручју месне заједнице) и овлашћења града у погледу доношења одлука о избору савета, као и основни делокруг рада савета (члан 121.),
* Прописују разлози за распуштање савета, поступак за доношење одлуке о распуштању савета, као и начин обављања текућих и неодложних послова до конституисања новог савета (члан 122.),
* Прецизира обавеза градског већа да даје сагласност на финансијски план месне заједнице – акт који утврђује износ средстава намењених месним заједницама, који треба да буде у складу са одлуком о буџету (члан 123.),
* Уређују облици и начин вршења надзора над радом и актима месне заједнице (чл. 126. и 127.). Моделом је предложено да градско веће, као орган надлежан за вршење надзора над радом и актима месне заједнице, покреће поступак за оцену уставности и законитости општег акта месне заједнице ако сматра да тај акт није у сагласности са Уставом и законом. Такође, уређен је поступак утврђивања сагласности општег акта месне заједнице са статутом или другим општим актом града, као и предузимање одређених мера у поступку финансијске контроле рада месне заједнице. За доношење појединачних аката у овим поступцима предложена је надлежност градоначелника.

Такође је, у складу са Законом о јавној својини, предвиђено да месна заједница има право коришћења на непокретностима које су у јавној својини града.

# **VIII САРАДЊА И УДРУЖИВАЊЕ ГРАДА (чл. 128-137)**

Члановима 128-133. Модела разрађени су облици сарадње којима се стварају услови за бржи економски развој града и за рационалније или стручније обављање појединих послова из надлежности града. Овим облицима сарадње законодавац је посветио посебну пажњу и у потпуности их уредио путем измена и допуна ЗЛС, а одредбе предложене Моделом представљају њихово усаглашавање са тим изменама и допунама.

Чланом 129. утврђени су обавезни елементи споразума о сарадњи који треба да обезбеде стабилност у обављању послова и правну сигурност. Одлуку о закључивању споразума доноси скупштина града апсолутном већином гласова и дужна је да га у законом утврђеном року достави министарству надлежном за локалну самоуправу који води евидецију о свим закљученим споразумима.

Чланом 130. уређено је заједничко обављање поверених послова, што представља значајну новину установљену законом, са циљем да се омогући свим, а нарочито мањим градовима и општинама које немаје адекватне административне и друге капацитете, да потпуније, односно заједнички обављају поверене послове. Уређене су две ситуације – прва, закључивање споразума по предлогу две или више јлс (уређена је ЗЛС), и друга, по предлогу надлежног органа државне управе (уређена Законом о државној управи). Оба облика сарадње реализују се у складу са посебном уредбом Владе РС којом се уређују ближи услови и начин заједничког извршавања поверених послова. Разлика између поменутих облика сарадње је у томе што се други облик реализује (ступа на снагу) после прибављања сагласности Владе РС.

Даље одредбе односе се на споразуме о сарадњи закључене ради оснивања заједничког органа (члан 131.), односно на споразуме којима град уступа обављање послова из своје надлежности другом граду, односно општини (члан 132.). Ове одредбе преузете су из Закона о локалној самоуправи. Слично је са чланом 133. Модела којим је уређен престанак важења споразума о сарадњи.

Члан 137. утемељен је на ЗЛС и ствара обавезу града да преко својих органа прати процес европских интеграција и развија за то потребне административне капацитете.

**IX ЗАШТИТА ЛОКАЛНЕ САМОУПРАВЕ (чл. 138-148)**

У овом делу Модела одређен је орган града надлежан за покретање поступка за оцену уставности или законитости закона или другог општег акта РС или АП којим се повређује право на локалну самоуправу (члан 139), као и орган надлежнан за подношење жалбе Уставном суду ако се појединачним актом или радњом државног органа или органа града онемогућава вршење надлежности града (члан 140). Обе одредбе представљају конкретизацију одговарајућих одредаба ЗЛС.

Чланови 141-148. Модела су посвећени локалном омбудсману и уређују положај локалног омбудсмана, његов делокруг, поступање, услови и начин избора и разрешења, однос према скупштини и средства за рад локалног омбудсмана.

Суштински идентичне одредбе садржане су у Моделу из 2008. године (односе се на заштитника грађана), а предложена измена назива представља усклађивање са ЗЛС. Из истог разлога, експлицитно је наведено да локални омбудсман своје послове обавља самостално и независно.

За градове са мултиетничким саставом становништва припремљено је више одредаба које се односе на образовање и рад Савета за међунационалне односе.

Већина тих одредаба садржана је у Моделу из 2008 године, а одговарајуће новине унете су ради усклађивања са последњим изменама ЗЛС. То се односи на искључење могућности да одборник у скупштини града буде истовремено и члан Савета, начин предлагања представника српског народа и обавезу подношења скупштини града шестомесечног извештаја о раду Савета.

**X АКТИ ГРАДА (чл. 156-159)**

У овом делу Модела су излистани најчешћи акти (општи и појединачни) које доносе органи града, њихова међусобна хијерархија и објављивање и ступање на снагу.

# **XI ТУМАЧЕЊЕ, ДОНОШЕЊЕ И ПРОМЕНА СТАТУТА (чл. 160 и 161)**

У овом делу Модела су одредбе о овлашћењу скупштине града да даје аутентично тумачење одредаба статута и о поступку за промену или доношење новог статута – овлашћеним предлагачима, поступку израде статута, односно акта о промени статута и одлучивању скупштине града о предлогу.

# **XII ПРЕЛАЗНЕ И ЗАВРШНЕ ОДРЕДБЕ (чл. 162-169)**

Моделом је предвиђено да се градски прописи ускладе са одредбама новог статута у року од 6 месеци од ступања статута на снагу (члан 162).

Исти рок предвиђен је за доношење нових одлука на основу овог статута (члан 163).

Предвиђено је да скупштина града именује органе за спровођење избора за савете месних заједница, у року који утврди сваки град у складу са својим потребама и фактичким стањем. Именовање треба да буде истовремено како би се обезбедили сви услови за спровођење ових избора (члан 164.).

Посебном одредбом одређени су рокови за доношење, односно усклађивање планских докумената са овим статутом. Рокови за њихово доношење, односно усклађивање, одређени су у складу са Законом о планском систему РС (члан 166).

Предвиђена је одложена примена појединих одредаба статута – одредаба које се односе на број чланова градског већа, постављење и број помоћника градоначелника и спровођење обавезног поступка јавне расправе за планирање инвестиција у одлуци о буџету (члан 167.).

Свака скупштина града би, у складу са својом ситуацијом, требало да утврди прелазне и завршне одредбе у вези са избором и успостављањем одговарајућих тела, доношењем одговарајућих посебних одлука и сл. – у зависности од тога која од тих тела већ постоје, односно да ли је и у којој мери потребно усклађивати одлуке и друге акте са одредбама новог статута. Такође, рокови за ове радње зависиће од процене обима посла и капацитета градских служби у датим градовима.

1. Градови који не поседују писано мишљење Министарства, а благовремено су доставиле предлог статута Министарству ради прибављања мишљења, требало би да се у фусноти позову на члан 41. став 4. Закона о изманама и допунама ЗЛС из 2018. године [↑](#footnote-ref-1)
2. Насељена места одређују се имајући у виду традиционалну насељеност припадника нац. мањине и претходно прибављено мишљење националног савета [↑](#footnote-ref-2)
3. Националне симболе и знамења националних мањина чији је језик у службеној употреби на територији града, предлажу национални савети, а потрврђује Савет за националне мањине [↑](#footnote-ref-3)
4. Празник Града може се утврдити Статутом у ком случају надлежно министарство, односно покрајински секретаријат даје сагласност на те одредбе предлога Статута

 [↑](#footnote-ref-4)
5. Законом о буџетском систему прописано је да **надлежни извршни орган** одговара скупштини града за извршење буџета и да је дужан да је редовно извештава о томе, тако да је правно могуће предвидети да је градско веће одговорно за извршење буџета и подношење извештаја скупштини града [↑](#footnote-ref-5)
6. Могуће је и пожељно да ова канцеларија буде у саставу градске управе, јер је такво решење економичније а не угрожава остваривање циљева и задатака које канцеларија обавља [↑](#footnote-ref-6)
7. За градове који образују Савет за међунационалне односе [↑](#footnote-ref-7)
8. За градове који су преузели решења предложена Моделом одлуке о главном урбанисти, (СКГО, 2015. година) [↑](#footnote-ref-8)
9. Ако се празник утврђује посебном одлуком [↑](#footnote-ref-9)
10. Наведена радна тела не морају се уредити статутом, већ се могу као и сва друга радна тела предвидети Пословником скупштине, а у Моделу су предвиђена и уређена у намери да се истакне њихов значај и потреба образовања у свим јединицама локалне самоуправе [↑](#footnote-ref-10)
11. У појединим градовима ове службе је основало градско веће, што је правно могуће, па у случају да град остаје при том опредељењу, ову надлежност градоначелника треба изоставити и предвидети је као надлежност градског већа [↑](#footnote-ref-11)
12. Ускладити са изабраним решењем из члана 21. овог статута [↑](#footnote-ref-12)
13. Највише 3, односно 5 помоћника, у зависности од броја становника према подацима последњег пописа становништва [↑](#footnote-ref-13)
14. Области за које се постављају помоћници требало би одредити статутом, а у Моделу су дате примера ради [↑](#footnote-ref-14)
15. Највише 11 чланова у зависности од броја становника према подацима последњег пописа становништва [↑](#footnote-ref-15)
16. Предложено решење је у складу са Моделом одлуке о општинском/градском правобранилаштву који је израдила СКГО 2014. године [↑](#footnote-ref-16)
17. Предложено решење је у складу са препоруком Регионалног центра Министарства одбране [↑](#footnote-ref-17)
18. Могуће је предвидети и двотрећинску већину од укупног броја чланова Градског већа [↑](#footnote-ref-18)
19. Извршено усаглашавање са Законом о прекршајима [↑](#footnote-ref-19)
20. Определити надлежност према конкретној организацији градских управа [↑](#footnote-ref-20)
21. Извршено усаглашавање са Законом о прекршајима [↑](#footnote-ref-21)